Samson kɔɔ Gasa (1-3)\nSamson ne Delila (4-22)\nSamson tuaa Filistifo no so ka; owui (23-31)\n16 Da bi, Samson kɔɔ Gasa, na ohuu tuutuuni bea bi wɔ hɔ, na ɔkɔɔ ne nkyɛn wɔ ne fi. 2 Ɛnna nkurɔfo kɔka kyerɛɛ Gasafo no sɛ: “Samson aba ha.” Enti baabi a na ɔwɔ no, wokotwaa ho hyiae, na wɔtɛw no anadwo no nyinaa wɔ kurow no pon ano. Wɔyɛɛ komm anadwo no nyinaa, na wɔkae sɛ: “Sɛ ade kye a, yebekum no.” 3 Na Samson daa hɔ kosii anadwo dasum. Afei ɔsɔree anadwo dasum, na okosoo kurow no apon ne n’apongua abien no mu, na otuu ɛne nnade a wɔde abram apon no akyi no nyinaa. Na ɔde too n’abati, na ɔde foro kɔɔ bepɔw a ɛne Hebron di nhwɛanim no atifi. 4 Ɛno akyi no, n’ani begyee ɔbea bi ho wɔ Sorek Bon* mu. Ɔbea no din de Delila.+ 5 Enti Filistifo ahemfo no baa ɔbea no nkyɛn bɛka kyerɛɛ no sɛ: “Daadaa* no+ na hu ade a ɛma onya ahoɔden kɛse saa ne nea yɛyɛ a yebenya no akyekyere no, na yɛadi no so. Woyɛ saa a, yɛn mu biara bɛma wo nnwetɛbona 1,100.” 6 Bere bi akyi no, Delila ka kyerɛɛ Samson sɛ: “Mepa wo kyɛw, kyerɛ me nea ɛma wunya ahoɔden kɛse saa, ne nea wobetumi de akyekyere wo adi wo so.” 7 Samson ka kyerɛɛ no sɛ: “Sɛ wɔde nhama* mono ason a ɛnwoe kyekyere me a, mɛyɛ mmerɛw na mayɛ sɛ onipa biara.” 8 Enti Filistifo ahemfo no de nhama mono ason a ɛnwoe brɛɛ no, na ɔde kyekyeree no. 9 Saa bere no, na wɔtetɛw ɔbea no dan baako mu, na ɔbea no ka kyerɛɛ no sɛ: “Samson, Filistifo no aba wo so!” Ɛnna ɔtetew nhama no mu, sɛnea ogya ka asaawa a emu tew no.+ Enti wɔanhu baabi a n’ahoɔden no fi. 10 Ɛnna Delila ka kyerɛɛ Samson sɛ: “Hwɛ! Woadaadaa me;* woanka nokware ankyerɛ me. Mepa wo kyɛw, kyerɛ me ade a wobetumi de akyekyere wo.” 11 Na ɔka kyerɛɛ no sɛ: “Sɛ wɔde nhama akɛse a ɛyɛ foforo a wɔmfa nyɛɛ adwuma biara kyekyere me a, mɛyɛ mmerɛw na mayɛ sɛ onipa biara.” 12 Enti Delila faa nhama akɛse a ɛyɛ foforo de kyekyeree no, na ɔkae sɛ: “Samson, Filistifo no aba wo so!” (Saa bere no nyinaa, na nkurɔfo no tetɛw ɔdan no mu.) Ɛnna Samson tetew nhama akɛse no mu fii ne nsa ho te sɛ asaawa bi.+ 13 Afei Delila ka kyerɛɛ Samson sɛ: “Woadaadaa me abesi sesɛɛ, na wonkaa nokware nkyerɛɛ me.+ Kyerɛ me ade a wobetumi de akyekyere wo.” Na ɔka kyerɛɛ no sɛ: “Sɛ wode hama a wɔde nwene ntama nwene mmɛsa ason a ɛwɔ me ti so no bom a, wobetumi akyekyere me.” 14 Enti ɔbea no de paane nwenee mmɛsa ason a ɛwɔ ne ti so no boom, na ɔka kyerɛɛ no sɛ: “Samson, Filistifo no aba wo so!” Na onyanee, na oyii paane no ne hama no. 15 Afei ɔbea no ka kyerɛɛ no sɛ: “Wosɔre a wuse, ‘Medɔ wo,’+ nanso wonka wo koma mu asɛm nkyerɛ me. Eyi ka ho a woadaadaa me mprɛnsa, na wonkyerɛɛ me ade a ɛma wunya ahoɔden kɛse saa.”+ 16 Da biara, na ɔde asɛm no guan ne ho, na ɔteetee no. Afei de, na Samson abrɛ;* onyae a na anka wawu.+ 17 Enti afei de, ɔkaa ne komam asɛm nyinaa kyerɛɛ no sɛ: “Minyii me ti* da, efisɛ bere a wɔwoo me* ara na mebɛyɛɛ Nasirini maa Onyankopɔn.+ Sɛ miyi me ti a, m’ahoɔden nyinaa bɛkɔ, mɛyɛ mmerɛw na mayɛ sɛ onipa biara.” 18 Bere a Delila hui sɛ waka ne komam asɛm nyinaa akyerɛ no no, ntɛm ara na ɔsoma kɔfrɛɛ Filistifo ahemfo no,+ na ɔkae sɛ: “Afei de mommra, na waka ne komam asɛm nyinaa akyerɛ me.” Enti Filistifo ahemfo no baa ne nkyɛn, na wɔde sika no brɛɛ no. 19 Afei ɔbea no dedaa Samson wɔ ne nan so. Ɛnna ɔbea no frɛɛ ɔbarima no ma obetwitwaa mmɛsa ason no fii ne ti so. Ɛno akyi no, ɔbea no fii ase nyaa tumi wɔ no so, efisɛ na n’ahoɔden refi ne mu. 20 Afei ɔbea no kae sɛ: “Samson, Filistifo no aba wo so!” Ɛnna onyanee, na ɔkae sɛ: “Mepue awosow me ho na magye me ho sɛnea meyɛe kan no.”+ Nanso na onnim sɛ Yehowa nka ne ho bio. 21 Enti Filistifo no kyeree no, na wotutuu n’ani. Afei wɔde no kɔɔ Gasa, na wɔde kɔbere nkɔnsɔnkɔnsɔn abien guu no. Na wɔma ɔyam hwiit* wɔ afiase. 22 Nanso bere a woyii ne ti no, ne ti nwi no fii ase fuwii bio.+ 23 Na Filistifo ahemfo no hyiaam, na wɔbɔɔ afɔre kɛse maa wɔn nyame Dagon,+ na wogyee wɔn ani. Asɛm a na wɔreka ara ne sɛ: “Yɛn nyame no de yɛn tamfo Samson ahyɛ yɛn nsa!” 24 Bere a nkurɔfo no huu no* no, wɔhyɛɛ wɔn nyame no anuonyam, na wɔkae sɛ: “Yɛn nyame de yɛn tamfo no ahyɛ yɛn nsa, nea ɔsɛee yɛn asaase+ na okunkum yɛn nkurɔfo pii no.”+ 25 Esiane sɛ na wɔn ani agye nti, wɔkae sɛ: “Monkɔfa Samson mmra na ommegyigye yɛn ani.” Na wɔkɔfaa Samson fii afiase hɔ bae sɛ ommegyigye wɔn ani; na wɔde no gyinaa adum no ntam. 26 Ɛnna Samson ka kyerɛɛ abarimaa a okura ne nsa no sɛ: “Ma memfa me nsa nka adum a ɔdan yi gyina so no na memfa me ho ntweri.” 27 (Saa bere yi, na mmarima ne mmea ahyɛ ofie hɔ ma, na na Filistifo ahemfo no nyinaa wɔ hɔ. Afei nso, na mmarima ne mmea bɛyɛ 3,000 wɔ ɔdan no atifi rehwɛ Samson a ɔregyigye wɔn ani no.) 28 Ɛnna Samson+ ka kyerɛɛ Yehowa sɛ: “Nokware Nyankopɔn Yehowa, Awurade Tumfo, mepa wo kyɛw, kae me; mesrɛ wo, hyɛ me den+ prɛko pɛ yi, na mintua Filistifo no ka wɔ m’ani abien yi baako ho.”+ 29 Ɛnna Samson gyinaa adum abien a ɛwɔ mfinimfini a ekura ɔdan no mu no ntam, na ɔde ne nsa nifa soo edum baako mu, ɛnna ɔde ne nsa benkum nso soo baako mu. 30 Na Samson kae sɛ: “Ma me* ne Filistifo yi nwu!” Afei ɔde n’ahoɔden nyinaa piaa adum no, na ɔdan no dwiriw guu ahemfo no ne nnipa a wɔwɔ hɔ nyinaa so.+ Enti nnipa a okum wɔn ɛda a owui no, na wɔdɔɔso sen wɔn a okum wɔn bere a ɔte ase no.+ 31 Akyiri yi, ne nuanom ne ne papa abusuafo nyinaa bae, na wɔbɛfaa no kɔe. Na wokosiee no wɔ ɔda a wosiee ne papa Manoa+ wom no mu wɔ Sora+ ne Estaol ntam. Samson buu Israel atɛn mfe 20.+\n^ Anaa “Dɛfɛdɛfɛ.”\n^ Anaa “ntini.”\n^ Anaa “Woredi me ho fɛw.”\n^ Anaa “Samson kra abrɛ.”\n^ Anaa “Oyiwan nkaa me ti.”\n^ Nt., “efi me maame awotwaa mu.”\n^ Ɛbɛyɛ sɛ ɛyɛ ohoni no.


Psalmen 19 HTB - Nnwom 19 AKCB\n1Ɔsoro ka Onyankopɔn anuonyam!\nWim pae mu ka ne nsa ano adwuma,\n2Da biara, wɔkasa;\nanadwo biara, wɔda nimdeɛ adi.\n3Wonni ɔkasa, wɔnnka nsɛm;\nwɔnnte wɔn nne.\n4Wɔn nne akodu asase so mmaa nyinaa,\nna wɔn nsɛm nso akodu asase ano.\nOnyankopɔn asi ntamadan ama owia wɔ ɔsoro hɔ.\n5Ɛte sɛ ayeforokunu a ofi ne pia mu,\nte sɛ ɔbran a ne ho pere no sɛ obetu ne mmirika.\n6Epue wɔ ɔsoro fa baabi\nna atwa ne ho akosi ano;\nbiribiara nsiw ne hyew ho kwan.\n7Awurade mmara yɛ pɛ,\nɛkanyan ɔkra no.\nAhotoso wɔ Awurade nhyehyɛe mu,\nɛma nea onnim nyansa hu nyansa.\n8Awurade ahyɛde teɛ;\nɛma koma mu anigye.\nAwurade ɔhyɛ nsɛm mu da hɔ;\nna ebue ani.\n9Awurade suro yɛ kronkron,\nɛte hɔ daa.\nAwurade mmara nsɛm yɛ nokware\nna ne nyinaa teɛ.\n10Ɛsom bo sen sikakɔkɔɔ\nɛsen sikakɔkɔɔ kann;\nɛyɛ dɛ sen ɛwo,\nɛsen ɛwo a efi ɛwokyɛm mu.\n11Wɔnam so bɔ wo somfo kɔkɔ se,\nsodi so akatua yɛ bebree.\n12Hena na ohu nʼankasa mfomso?\nFa me mfomso a ahintaw kyɛ me.\n13Bɔ wʼakoa ho ban fi ɔboayɛ bɔne ho,\nna anhyɛ me so.\nƐno na ɛbɛma madi bem,\na merenni fɔ wɔ bɔne akɛse ho.\n14Ma mʼanom nsɛm ne me koma mu adwene\nnyɛ nea ɛsɔ wʼani, Awurade\nme Botan ne me Gyefo.\nAKCB : Nnwom 19


Asafo mu Mpanyimfo, Montete Afoforo | Adesua\n“Biribiara wɔ ne berɛ a wɔahyɛ.”—ƆSƐNKAFOƆ 3:1.\nAdɛn nti na ɛho hia sɛ yɛtete afoforo?\nSɛ asafo mu mpanyimfo tete afoforo a, ɛboa asafo no sɛn?\nSɛ asafo mu mpanyimfo retete afoforo a, dɛn na wɔbɛyɛ de asuasua Samuel?\n1, 2. Dɛn na amansin so ahwɛfo ahu wɔ asafo pii mu?\nƆMANSIN sohwɛfo ne asafo bi a ɔkɔsomee mu mpanyimfo yɛɛ nhyiam. Bere a nhyiam no reba awiei no, ɔhwɛɛ mpanyimfo a wɔbɔ wɔn ho mmɔden yi anim dinn, na ɔdɔ a ɔwɔ ma wɔn no yɛɛ kɛse. Ná mpanyimfo no bi mfe akɔ anim yiye a wɔne ne papa mpo bɛbɔ tipɛn. Nanso na biribi haw n’adwene paa. Enti ɔbisaa wɔn sɛ, “Anuanom, dɛn na moreyɛ de atete afoforo ma wɔabɛsom sɛ asafo mu asomfo anaa mpanyimfo?” Ɛmaa mpanyimfo no kaee sɛ bere a atwam a ɔmansin sohwɛfo no bɛsraa wɔn no, ɔhyɛɛ wɔn nkuran sɛ wɔnnye bere mfa ntete afoforo. Afei ɔpanyin baako kaa sɛ, “Yɛnnii ho dwuma papa biara.” Mpanyimfo a wɔaka no nyinaa gye toom saa.\n2 Sɛ woyɛ asafo mu panyin a, ebia saa na anka wobɛka. Amansin so ahwɛfo ahu sɛ ɛhia sɛ asafo mu mpanyimfo pii gye bere tete anuanom mmerante ne wɔn a wɔn ani afi ma wɔhwɛ asafo no so. Nanso ɛtɔ da a ɛyɛ den sɛ wɔbɛyɛ saa. Adɛn nti na ɛte saa?\n3. (a) Dɛn na Bible ka a ɛma yɛhu sɛ ɛhia sɛ yɛtete afoforo? Adɛn nti na ɛsɛ sɛ yɛn nyinaa ma saa ntetee yi ho hia yɛn? (Hwɛ ase hɔ asɛm no.) (b) Dɛn nti na ɛbɛtumi ayɛ den ama mpanyimfo binom sɛ wɔbɛtete afoforo?\n3 Sɛ woyɛ asafo mu panyin a, wonim sɛ ɛho hia sɛ wogye bere tete anuanom. * (Hwɛ ase hɔ asɛm no.) Wonim sɛ yɛhia anuanom mmarima pii ma waboa asafo no seesei, na saa ara nso na wɔbɛtumi aboa asafo afoforo daakye. (Kenkan Yesaia 60:22.) Bible ka sɛ ɛsɛ sɛ ‘mokyerɛkyerɛ afoforɔ.’ (Kenkan 2 Timoteo 2:2.) Nanso ebia ɛbɛyɛ den sɛ wobɛnya bere ayɛ saa. Nea enti a ɛte saa ne sɛ wowɔ abusua a ɛsɛ sɛ wohwɛ wɔn, na ɛsɛ sɛ woyɛ wo honam fam adwuma nso. Ɛsɛ sɛ wodi asafo no ahiade ahorow bi ho dwuma na wosan yɛ nneɛma foforo a ɛno nso ho hia paa. Esiane sɛ nnwuma pii gu mpanyimfo so nti, ma yɛnhwɛ nea enti a ɛho hia sɛ wɔgye bere tete afoforo.\nƐHO HIA PAA SƐ YƐTETE AFOFORO\n4. Ɛtɔ mmere bi a, adɛn nti na mpanyimfo ntete anuanom ntɛm?\n4 Dɛn nti na ɛbɛtumi ayɛ den ama mpanyimfo sɛ wɔbɛnya bere atete anuanom? Ebia ebinom adwene bɛyɛ wɔn sɛ: ‘Nneɛma foforo wɔ asafo no mu a ɛho hia paa a ɛsɛ sɛ mpanyimfo di ho dwuma ntɛm. Enti sɛ mantete afoforo seesei a, ɛrenhaw asafo no.’ Ɛyɛ ampa anaa? Ɛwom, nneɛma bi wɔ hɔ a ɛsɛ sɛ wodi ho dwuma ntɛm. Nanso, sɛ woantete anuanom ntɛm a, wobɛhaw asafo no paa.\n5, 6. Dɛn na yɛbɛtumi asua afi sɛnea ɛsɛ sɛ drɔbani hwɛ ne kar so no mu? Yɛbɛtumi de saa asɛm yi atoto ntetee a ɛsɛ sɛ mpanyimfo de ma asafo no mufo ho sɛn?\n5 Momma yɛnsusu asɛm a ɛdi hɔ yi ho nhwɛ. Sɛ drɔbani mpɛ sɛ ne kar sɛe a, ɛsɛ sɛ ɔsesa engine oil bere nyinaa. Nanso ebia ɛbɛyɛ no sɛ ade a ɛho hia paa sɛ ɔde gu kar no mu ne petro, anyɛ saa a kar no ntumi nkɔ. Ebia ɔbɛnya adwene sɛ engine oil no deɛ, ɔnni adagyew nti, ɔbɛsesa no akyiri yi. Na ebia ɔbɛka sɛ, sɛ engine oil nnim koraa a, kar no bɛtumi ayɛ adwuma akɔsi bere bi. Nanso ɔhaw bɛn na ɛbɛtumi de aba? Sɛ bere so sɛ drɔbani no sesa engine oil na wansesa a, ɛrenkyɛ kar no bɛsɛe. Ɛbɛwie ase no, ɔbɛsɛe bere ne sika pii de asiesie kar no. Dɛn na yɛbɛtumi asua afi asɛm yi mu?\n6 Ɛsɛ sɛ mpanyimfo di nneɛma a ɛho hia ho dwuma ntɛm. Sɛ wɔanyɛ saa a, ɛbɛhaw asafo no. Sɛnea ɛsɛ sɛ drɔbani de pɛtro gu kar mu no, saa ara na ɛsɛ sɛ asafo mu mpanyimfo nso ‘pɛɛpɛɛ mu hu nneɛma a ɛhia koraa no.’ (Filipifoɔ 1:10) Nanso ebia mpanyimfo binom de wɔn ani bɛsi nneɛma a ɛho hia bi so araa ma wɔrennya bere ntete afoforo. Wei bɛyɛ te sɛ nea drɔbani amfa engine oil angu ne kar mu. Sɛ mpanyimfo antete anuanom ntɛm a, ɛrenkyɛ ɛbɛyɛ den sɛ wɔbɛnya anuanom mmarima pii a wɔatete wɔn ma wɔahwɛ asafo no so.\n7. Sɛn na ɛsɛ sɛ yɛbu mpanyimfo a wɔgye bere tete afoforo no?\n7 Ɛnsɛ sɛ woyɛ w’adwene sɛ ntetee ho nhia pii saa. Mpanyimfo a asafo no daakye ho hia wɔn na wɔgye bere tete afoforo no yɛ afiehwɛfo pa, na wɔsom bo ma wɔn nuanom mmarima ne mmaa. (Kenkan 1 Petro 4:10.) Ɛboa asafo no sɛn?\nMOMFA MO BERE NNI DWUMA YIYE\n8. (a) Dɛn nti na ɛsɛ sɛ mpanyimfo tete afoforo? (b) Adwuma a ɛho hia bɛn na ɛda mpanyimfo a wɔsom wɔ baabi a mmoa ho hia no so? (Hwɛ adaka a wɔato din, “Adwuma Bi a Ɛho Hia.”)\n8 Ɛsɛ sɛ asafo mu mpanyimfo a wɔn ho akokwaw mpo brɛ wɔn ho ase na wɔhu sɛ bere a wɔn mfe rekɔ anim no, wɔrentumi nyɛ pii sɛnea wɔreyɛ seesei no. (Mika 6:8) Afei nso, ɛsɛ sɛ mpanyimfo hu sɛ ‘asiane bɛtumi ato wɔn nyinaa bere a wɔnhwɛ kwan,’ na ɛba saa a ɛbɛyɛ den sɛ wɔbɛdi wɔn asɛyɛde ho dwuma. (Ɔsɛnkafoɔ 9:11, 12; Yakobo 4:13, 14) Esiane sɛ mpanyimfo dɔ Yehowa nkurɔfo na wɔdwene wɔn ho nti, wɔbɔ mmɔden de nneɛma a wɔasua mfe pii no kyerɛkyerɛ mmerante.—Kenkan Dwom 71:17, 18.\n9. Asɛm bɛn na ɛbɛsi daakye a enti ɛho hia sɛ yɛtete afoforo?\n9 Mpanyimfo a wɔtete afoforo no som bo efisɛ adwuma a wɔyɛ no bɛhyɛ asafo no den. Ntetee a wɔde ma no siesie anuanom mmarima pii ma wɔboa ma baakoyɛ tena asafo no mu, na ɛma wɔkɔ so di nokware ma Onyankopɔn. Wei ho hia wɔ saa bere yi a yɛwɔ nna a ɛdi akyiri mu no, na ɛho bɛhia paa wɔ ahohiahia kɛse a ɛreba no mu nso. (Hesekiel 38:10-12; Mika 5:5, 6) Enti anuanom mpanyimfo, yɛsrɛ mo, monnye bere mfa ntete afoforo. Momfi ase nnɛ.\n10. Dɛn na ɔpanyin bi bɛtumi ayɛ na ama wanya bere atete afoforo?\n10 Yɛnim sɛ nnwuma pii gu mo so efisɛ moredi asafo no mu nsɛm foforo a ɛho hia ho dwuma. Nanso ɛho bɛhia sɛ mode bere a mode di asafo mu nsɛm ho dwuma no bi tete afoforo. (Ɔsɛnkafoɔ 3:1) Sɛ moyɛ saa a, na mode mo bere redi dwuma yiye, na asafo no bɛnya so mfaso daakye.\nSIESIE OSUANI NO KOMA\n11. (a) Sɛ yɛhwɛ nsɛm a mpanyimfo a wɔwɔ aman ahorow so ka faa ntetee a wɔde ma afoforo no ho a, dɛn na yɛhu? (b) Sɛnea Mmebusɛm 15:22 ka no, dɛn nti na ɛho hia sɛ yɛsusu nsɛm a mpanyimfo foforo ka ho?\n11 Nnansa yi, wɔbisaa mpanyimfo bi a wɔatumi atete anuanom ma wɔreyɛ pii wɔ asafo no mu nea ɛyɛe a wɔtumi yɛɛ saa. * (Hwɛ ase hɔ asɛm no.) Ɛwom sɛ ɛsono mpanyimfo no mu biara asetena mu nsɛm deɛ, nanso wɔn nyinaa maa mmuaeɛ baako. Wei kyerɛ sɛn? Ɛkyerɛ sɛ, Onyankopɔn Asɛm a wɔde tete afoforo so wɔ mfaso wɔ “baabiara wɔ asafo biara mu.” (1 Korintofoɔ 4:17) Enti, adesua yi ne nea ɛdi hɔ mu no, yɛbɛsusu nsɛm a saa mpanyimfo no kae no bi ho.—Mmebusɛm 15:22.\n12. Dɛn na ɛsɛ sɛ ɔpanyin bi yɛ ansa na watumi atete obi, na adɛn ntia?\n12 Nea ɛdi kan no, ɛsɛ sɛ ɔkyerɛkyerɛfo no siesie osuani no koma. Adɛn nti na ɛho hia? Sɛnea okuafo siesie n’asase ansa na wagu aba no, ɛsɛ sɛ ɔpanyin siesie nea ɔpɛ sɛ ɔtete no no koma ansa na watumi akyerɛ no nneɛma foforo. Ɛnde, ɛbɛyɛ dɛn na ɔpanyin atumi asiesie afoforo koma na watete wɔn? Ɔbɛtumi asuasua odiyifo Samuel a na ɔyɛ ɔkyerɛkyerɛfo pa no.\n13-15. (a) Dɛn na Yehowa ka kyerɛɛ Samuel sɛ ɔnyɛ? (b) Dɛn na Samuel yɛ de siesiee Saul koma maa adwuma foforo a na ɔrebɛyɛ no? (Hwɛ mfoni a ɛwɔ adesua yi mfiase no.) (d) Dɛn nti na Bible mu asɛm a ɛfa Samuel ho yi bɛboa mpanyimfo paa nnɛ?\n13 Bɛboro mfe 3,000 a atwam no, Yehowa ka kyerɛɛ odiyifo Samuel a na wabɔ akwakoraa no sɛ: “Ɔkyena saa berɛ yi mɛsoma ɔbarima bi a ɔfiri Benyamin asase so aba wo nkyɛn, na sra no ngo na fa no si me man Israel so panin.” (1 Samuel 9:15, 16) Samuel hui sɛ ɔrenkɔ so nni Israel man no anim, na na Yehowa pɛ sɛ ɔsra obi foforo ma ɔdi wɔn anim. Enti nea ɛbɛyɛ na Samuel asiesie saa ɔbarima no adwene ama adwuma foforo no, ɔhuu nea ɛsɛ sɛ ɔyɛ, na ɔfaa ho adwene.\n14 Ade kyee no, Samuel hyiaa Saul, na Yehowa ka kyerɛɛ odiyifo no sɛ, ‘Ɔbarima no nie.’ Ntɛm ara, Samuel yɛɛ nea na wabɔ ne tirim sɛ ɔbɛyɛ no. Ɔsiesiee Saul koma sɛnea ɛbɛyɛ a ɔbɛtumi ne no abɔ nkɔmmɔ. Samuel frɛɛ Saul ne ne somfo ne wɔn kɔdidii. Ɔmaa wɔn baabi pa tenae na ɔyiyii nankum sii wɔn anim. Samuel kaa sɛ: “Di, ɛfiri sɛ wɔde asie ama wo abɛpem berɛ a wɔahyɛ yi.” Bere a wɔdidi wiei no, Samuel too nsa frɛɛ Saul kɔɔ ne fie. Wɔnam kwan so rekɔ no, wɔbɔɔ nkɔmmɔ a ɛyɛ anigye. Wɔduu Samuel fie no, wɔforo kɔɔ dan no atifi, na Samuel ne “Saul kasaa wɔ dan atifi” hɔ araa kɔsii sɛ ade sae ma wɔkɔdae. Ade kyee no, Samuel sraa Saul, ɔfee n’ano, na ɔkaa nsɛm pii kyerɛɛ no. Ɛno akyi no, Saul kɔɔ ne kurom kɔtwɛn nea ɛbɛsi.—1 Samuel 9:17-27; 10:1.\n15 Samuel sraa Saul maa ɔbɛdii ɔman no anim. Ɛwom, ɛsono sɛ woretete obi ma wabɛdi ɔman bi anim, ɛnna ɛsono sɛ woretete onua bi ma wabɛyɛ asafo mu panyin anaa ɔsomfo. Nanso mpanyimfo bɛtumi asua nneɛma pa pii afi sɛnea Samuel siesiee Saul koma no mu. Momma yɛnsusu emu mmienu ho nhwɛ.\nAKYERƐKYERƐFO A WƆWƆ KOMA PA NA WƆSAN YƐ NNAMFO PA\n16. (a) Bere a Israelfo kaa sɛ wɔpɛ ɔhene no, Samuel tee nka sɛn? (b) Bere a Yehowa ka kyerɛɛ Samuel sɛ ɔnsra Saul no, dɛn na ɔyɛe?\n16 Monnya koma pa, ɛnsɛ sɛ motwentwɛn mo nan ase. Bere a ɛdi kan a Samuel tee sɛ Israelfo repɛ onipa adi wɔn so hene no, n’abam bui, na ne werɛ howee sɛ wɔapo no. (1 Samuel 8:4-8) Ná Samuel mpɛ sɛ ɔsi wɔn so hene, nanso Yehowa ka kyerɛɛ no mprɛnsa sɛ ɔntie nea wɔreka no. (1 Samuel 8:7, 9, 22) Ɛwom sɛ na Samuel ani nnye nea nkurɔfo no reka no ho deɛ, nanso ne bo amfuw ɔbarima a na ɔrebɛsi n’ananmu adi ɔman no anim no, na anyɛ no yaw nso. Bere a Yehowa ka kyerɛɛ Samuel sɛ ɔnsra Saul no, Samuel antwentwɛn ne nan ase koraa. Ɔde koma pa tiei, ɛnyɛ sɛ ɛsɛ sɛ ɔyɛ nti na ɔyɛe, mmom na ɔdɔ Yehowa.\nMpanyimfo, ɛmfa ho nnwuma pii a ɛgu mo so no, monnya bere ne wɔn a moretete wɔn no mmɔ\n17. Dɛn na mpanyimfo yɛ de suasua Samuel nnɛ, na anigye bɛn na ɛma wɔnya?\n17 Ɛnnɛ yɛwɔ mpanyimfo pii a wɔn ho akokwaw, na wɔasuasua Samuel ayi wɔn yam atete afoforo. (1 Petro 5:2) Mpanyimfo a wɔte saa no kyerɛkyerɛ afoforo, na wɔnsuro sɛ wɔde ɔsom hokwan a wɔwɔ wɔ asafo no mu bi bɛma afoforo. Mmom no, wɔte nka sɛ anuanom mmarima a ɛsɛ sɛ wɔtete wɔn no yɛ “mfɛfoɔ adwumayɛfoɔ” a wɔsom bo. Wɔhu sɛ saa anuanom no bɛboa wɔn ma wɔahwɛ asafo no so. (2 Korintofoɔ 1:24; Hebrifoɔ 13:16) Sɛ mpanyimfo a wɔn yam ye yi hu sɛ wɔn a wɔatete wɔn no de nea wɔasua no reboa Yehowa nkurɔfo a, ɛma wɔn ani gye.—Asomafoɔ Nnwuma 20:35.\n18, 19. Ɔpanyin bɛyɛ dɛn asiesie obi a ɔretete no no koma, na dɛn nti na ɛho hia?\n18 Yɛ w’ade sɛ adamfo, ɛnyɛ sɛ ɔkyerɛkyerɛfo kɛkɛ. Bere a odiyifo Samuel hyiaa Saul no, na anka ɔbɛtumi ahwie ngo no agu ne tirim amonom hɔ ara asra no. Sɛ ɔyɛɛ no saa a, anka Saul bɛyɛ ɔhene deɛ, nanso na ɔnsiesiee ne ho sɛ ɔbɛdi Onyankopɔn nkurɔfo anim. Mmom, Samuel tɔɔ ne bo ase siesiee Saul koma maa adwuma foforo a na ɔrebɛyɛ no. Ansa na Samuel resra Saul no, wɔboom didii, wɔtuu mpase, wɔbɔɔ nkɔmmɔ pii, na wɔgyee wɔn ahome mpo. Samuel ampere ne ho; ɔtwɛn kɔsii bere a ɛfata ansa na ɔresra ɔhene no.\nSɛ wobɛtete obi a, di kan fa no adamfo (Hwɛ nkyekyɛm 18, 19)\n19 Saa ara na ɛsɛ sɛ yɛyɛ nnɛ. Ansa na ɔpanyin bi bɛfi ase atete onuabarima bi no, ɛsɛ sɛ ɔbɔ mmɔden fa no adamfo. Nea ɔpanyin bi bɛyɛ ama nea ɔretete no no koma atɔ ne yam no bɛgyina tebea ne ɔman ko a wɔwom so. Nanso ɛmfa ho baabi a wote ne nnwuma pii a ɛgu wo so no, sɛ wonya bere ne nea woretete no no bɔ a, ɛbɛma wahu sɛ ne ho hia wo paa. (Kenkan Romafoɔ 12:10.) Nokwasɛm ne sɛ, sɛ woyi wo yam boa anuanom saa a, wɔn ani bɛsɔ nea woyɛ ma wɔn no paa.\n20, 21. (a) Dɛn na ɛkyerɛ sɛ obi yɛ ɔkyerɛkyerɛfo pa? (b) Dɛn na yɛbɛsusu ho wɔ adesua a ɛdi hɔ no mu?\n20 Ɛyɛ ampa sɛ ɔkyerɛkyerɛfo pa biara ani gye ho sɛ ɔbɛtete afoforo. Nanso ɛsɛ sɛ ɔdɔ onipa a ɔrekyerɛ no ade no nso. (Fa toto Yohane 5:20 ho.) Adɛn nti na wei ho hia? Efisɛ sɛ nea woretete no no hu sɛ wodwene ne ho ampa a, ɔbɛyi ne yam asua ade a worekyerɛ no no. Enti mpanyimfo, mommɔ mmɔden nyɛ mo ade sɛ nnamfo pa na ɛnyɛ sɛ akyerɛkyerɛfo kɛkɛ.—Mmebusɛm 17:17; Yohane 15:15.\n21 Sɛ asafo mu panyin siesie obi koma wie a, ɔbɛtumi afi ase atete no. Akwan bɛn na ɔbɛtumi afa so ayɛ saa? Yɛbɛsusu ho wɔ adesua a ɛdi hɔ no mu.\n^ nky. 3 Yɛahyɛ da akyerɛw asɛm yi ne nea ɛdi hɔ no ama asafo mu mpanyimfo. Nanso ɛsɛ sɛ obiara ma ɛyɛ no ahiasɛm. Adɛn ntia? Ɛbɛboa anuanom mmarima nyinaa ma wɔahu sɛ ɛhia sɛ wɔma wɔtete wɔn na ama wɔatumi ayɛ pii wɔ asafo no mu. Sɛ wɔtete anuanom pii wɔ asafo no mu a, obiara bɛnya so mfaso.\n^ nky. 11 Saa mpanyimfo no wɔ Australia, Bangladesh, Belgium, Brazil, France, French Guiana, Japan, Korea, Mexico, Namibia, Nigeria, Réunion, Russia, South Africa, ne United States.\nAdwuma Bi a Ɛho Hia\nANUANOM mmarima ne mmaa a wɔfi wiase baabiara atu kwan akɔboa asafo ahorow a ɛwɔ aman a wɔhia adawurubɔfo pii. Wɔyere wɔn ho ka asɛmpa no kyerɛ afoforo na wɔkyerɛkyerɛ wɔn. Na sɛ ɛba sɛ wɔfi ɔman no mu kɔ ɛ? Mmeae pii no, ɛba saa a, ɛbɛyɛ den sɛ wɔbɛnya anuanom mmarima pii a wɔatete wɔn ma wɔahwɛ asafo no so. Enti sɛ woyɛ asafo mu panyin a woatu kɔ baabi a wɔhia adawurubɔfo pii a, ɛho hia paa sɛ wotete anuanom mmarima a wɔwɔ hɔ no ma wɔhwɛ asafo no so.\nSɛnea wobɛsiesie nea woretete no no koma: Ɛne sɛ wobɛboa onua bi ma wayi ne yam asua nneɛma foforo. Ɛsɛ sɛ ɔpanyin bɔ mmɔden fa nea ɔretete no no adamfo. Ɛsɛ sɛ ɔka nea ɔretete no no koma to ne yam na ɔma ohu sɛ ne ho hia no


Berɛ a Wo Ba Abisa Biribi Afa Owuo Ho | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nMMOA A WƆDE MA ABUSUA NO | MMƆFRA NTETEEƐ\nBerɛ a Wo Ba Abisa Biribi Afa Owuo Ho\nDa bi a wote baabi redwene wo ho no, wo ba a wadi mfie nsia ba wo nkyɛn bɛbisa wo sɛ, “Enti Dada, wo nso wobɛwu?” Ebia asɛmmisa yi bɛpem wo na woaka no wo tirim sɛ: ‘Ei, abɔfra ketewa yi deɛ, mɛyɛ dɛn aka owuo ho asɛm akyerɛ no? Menka no sɛn mpo na wate aseɛ?’\nNEA ƐSƐ SƐ WOHU\nMmɔfra nso dwene owuo ho. Sɛ mmɔfra bi redi agorɔ a, baako tumi yɛ ne ho sɛ obi a wawuo. Enti mma owuo nyɛ te sɛ biribi a yɛmmɔ so. Sɛ wo ba bisa ho asɛm a, ma no mmisa. Sɛ woamma owuo ho asɛm anyɛ biribi huhuuhu na wo ne wo ba bɔ ho nkɔmmɔ a, ɛbɛboa abɔfra no na sɛ ne dɔfo bi wu a wate aseɛ.\nNnya adwene sɛ wo ne wo ba bɔ owuo ho nkɔmmɔ a, ɛde ehu bi bɛhyɛ ne mu. Mmom ɛbɛboa ayi owuo ho hu afiri ne mu. Nanso ɛsɛ sɛ woma abɔfra no te nneɛma bi ase. Sɛ yɛbɛyɛ nhwɛsoɔ a, abenfoɔ bi kyerɛ sɛ mmɔfra a wɔnnya nnii mfie nsia no mu pii nnim sɛ obi wu a na wawu koraa. Yɛhu wei berɛ a mmɔfra redi agorɔ. Wobɛhwɛ na baako agyaa ne ho ato fam sɛ “wawu,” nanso wobɛte w’ani no na “wasɔre.”\nSɛ mmɔfra renyini a, wɔhu sɛ owuo yɛ aniberesɛm, enti wɔfiri aseɛ dwendwene ho, na wɔbisa nsɛm pii. Sɛ wɔn dɔfo bi wu a, ɛbɛtumi ama wɔabɔ hu mpo. Enti ɛwɔ hɔ wɔ hɔ a, ɛsɛ sɛ wo ne wo mma susu asɛm no ho. Ɔbenfoɔ Marion Haza a ɔyɛ adwenem nhwehwɛmu kaa sɛ: “Sɛ abɔfra hu sɛ owuo ho asɛm yɛ biribi a yɛmmɔ so wɔ fie hɔ a, ɛbɛtumi agya no adwendwene.”\nEbia yɛreka yi, nea aba wo tirim ne sɛ, “Mɛka no sɛn?” Sɛ wei ne wo haw a, ka w’akoma to wo yam. Nhwehwɛmu bi kyerɛ sɛ “mmɔfra pɛ sɛ wɔhu nokwasɛm no nyinaa; ɛno ara ne sɛ nka no bumbum.” Hyɛ no nso sɛ abɔfra bisa asɛm bi a, ɛkyerɛ sɛ n’ani abere repɛ biribi ahu.\nSɛ wonya hokwan a wode bɛkyerɛkyerɛ owuo mu a, mma ɛmpa wo ti so. Fa no sɛ mo ayɛmmoa bi awu, anaa wo ne wo ba no nam na ɔhuu sɛ anomaa bi awu da kwankyɛn, fa anifere bisabisa no nsɛm na ɔnkyerɛ n’adwene. Ebia wobɛtumi abisa abɔfra no sɛ: “Sɛ aboa wu na wode biribi ka no a, ɛbɛyɛ no ya? Wohwɛ a awɔ anaa ɛkɔm de no? Woyɛ dɛn hu sɛ aboa anaa onipa bi awu?”—Bible mu asɛm: Ɔsɛnkafoɔ 3:1, 7.\nMfa asɛm no nwadawada. Sɛ mo busuani anaa mo adamfo bi wu a, nka nkyerɛ akɔdaa no sɛ “Watu kwan.” Woyɛ saa a, ebia ɔbɛnya adwene sɛ ɔbɛsan aba. Mmom ma ɔnhu nea asi; mfa kasakoa mmrabram asɛm no so. Wobɛtumi aka sɛ: “Berɛ a Nana wuiɛ no, ne nipadua gyaa adwumayɛ. Yɛrentumi ne no nkasa bio, nanso wayɛ nneɛma pii a ɛbɛma yɛakae no daa.”—Bible mu asɛm: Efesofoɔ 4:25.\nEbia abɔfra no bɛsusu sɛ owuo te sɛ nsanyareɛ bi a ɛbɛtumi asane no. Enti ma no nhu sɛ ɛnte saa na n’akoma ntɔ ne yam\nKa wo ba no akoma to ne yam. Ebia akɔdaa no bɛsusu sɛ ɔno na ɔyɛ maa obi wuiɛ. Nka kɛkɛ sɛ ɛnyɛ ɔno na ɔmaa onii no wuiɛ, mmom wobɛtumi abisa no sɛ, “Adɛn nti na wosusu sɛ wo na womaa no wuiɛ?” To wo bo ase tie no. Mmu nea ɔreka no sɛ nkɔdaasɛm bi kɛkɛ. Bio nso, ebia abɔfra no bɛsusu sɛ owuo te sɛ nsanyareɛ bi a ɛbɛtumi asane no. Enti ma no nhu sɛ ɛnte saa na n’akoma ntɔ ne yam.\nMa no nka nea ɛwɔ n’akomam. Wo ne wo ba rebɔ nkɔmmɔ a, ka abusuafoɔ a wɔawuwu ho asɛm kyerɛ no. Abusuafoɔ bi wɔ hɔ a wo ba no ammɛto wɔn, nanso wobɛtumi aka wɔn ho asɛm akyerɛ no. Ka ne sewaa, ne wɔfa, anaa ne nana bi ho asɛm a ɛyɛ anika kyerɛ no. Sɛ wo ne abɔfra no rebɔ nkɔmmɔ na wode nnipa a wɔte saa ho asɛm ba mu a, ɔbɛhu sɛ mfomsoɔ biara nni ho sɛ ɔbɛka wɔn ho asɛm anaa ɔbɛdwendwene wɔn ho. Nanso sɛ ɔmpɛ sɛ ɔkasa a, nhyɛ no. Twɛn na berɛ a ɛfata no, wasan akɔfa asɛm no aba.—Bible mu asɛm: Mmebusɛm 20:5.\nNwoma a wɔato din Suasua Ɔkyerɛkyerɛfo Kɛse No ti 34 ne 35 bɛtumi aboa wo mma ma wɔahu nea Bible kyerɛkyerɛ fa owuo ho. Hwɛ NHOMA > NHOMA & NHOMAWA\n“Kommyɛ wɔ ne berɛ, na ɔkasa nso wɔ ne berɛ.”—Ɔsɛnkafoɔ 3:1, 7.\n“Mo mu biara nka nokorɛ.”—Efesofoɔ 4:25.\n“Onipa akomam nsusuiɛ te sɛ nsuo a emu dɔ, na nhunumufoɔ na ɔbɛsa.”—Mmebusɛm 20:5.\nNSƐM A WOBƐTUMI NE WO BA ASUSU HO\nSɛ mo dɔfo bi wu a, wobɛtumi ne wo ba asusu nsɛm a ɛdidi so yi ho na ayi ehu afiri ne mu:\nMa no nhu sɛ ɛnkyerɛ sɛ ɔno nso rebɛwu.\nMa abɔfra no nhu sɛ biribi to wo a, abusuafoɔ a aka bɛhwɛ no.\nSɛ obi wu a, ɔnhu amane bio.\nKa kyerɛ no sɛ yɛn werɛ mfii nea wawuo no. Wobɛtumi aka sɛ: “Wonhu Nana bio, nanso wobɛtumi akae nneɛma a wayɛ.”\nKae sɛ, sɛ woanka owuo no ho hwee ankyerɛ akɔdaa no a, ɛrenyi ehu no mfiri ne mu. Mmom, ɛbɛgya no adwendwene.\nMmofra Ntetee Aware Ne Abusua Sɛnea Yebegyina Awerɛhosɛm Ano Asomdwoe Ne Anigye\nBible ma asɛmmisa yi ho mmuae, na ɛma yenya awerɛkyekye ne anidaso.


Ɔhemmaa Ester Gyinaa Onyankopɔn Nkurɔfo Akyi | Gyidi a Edi Mũ\nOgyinaa Onyankopɔn Nkurɔfo Akyi\n1-3. (a) Dɛn na ɛbɛyɛ sɛ ɛmaa Ester bɔɔ hu bere a na ɔrekɔ ne kunu anim no? (b) Nsɛmmisa a ɛfa Ester ho bɛn na yebesusuw ho?\nESTER bɔɔ mmɔden sɛ ɔbɛka ne koma ato ne yam bere a na ɔrebɛn Susan ahemfie adiwo hɔ no. Ná ɛnna fam. Ná wɔasiesie abankɛse no wɔ ɔkwan bi so a na ɛbɛma obiara a obehu no ho adwiriw no. Ná wɔde kɔla ahorow ayeyɛ anantwinini a wɔwɔ ntaban ne mmɛmmatofo ahoni, na na wɔde birikisi hyɛnhyɛn ayeyɛ agyata ahoni nso wɔ hɔ. Ná abankɛse no adum a wɔde abo ayɛ ne ahonini akɛse a wɔde asisi ne nnyinaso akɛse so no wɔ baabi a ɛbɛn Zagros Mmepɔw a sukyerɛmma wɔ atifi no anim, na na ɛhwɛ Choaspes asubɔnten a emu nsu ani yɛ kurunnyenn no. Wosii abankɛse no saa sɛnea ɛbɛyɛ a obiara a ɔrekɔ hɔ no behu tumi kɛse a ɔbarima a na ɔfrɛ ne ho “ɔhene kɛse” no wɔ. Saa ɔbarima no na na Ester rekɔ anim no. Ɔno na na ɔyɛ Ester kunu.\n2 Ester kunu? Ahasweros de, na ɔnyɛ ɔbarima a Yudani ababaa nokwafo biara ani begye ho sɛ ɔbɛware no! * Ná ɔnte sɛ Abraham. Abraham yɛ ɔbarima a na ɔbrɛ ne ho ase a ogyee akwankyerɛ a Onyankopɔn de maa no sɛ ontie ne yere Sara no toom. (Gen. 21:12) Ná Ahasweros nnim Ester Nyankopɔn, Yehowa, ne Ne Mmara ho hwee. Nanso, na onim Persia mmara a ebi ne mmara a na etia nea na Ester rebɛyɛ no. Ná ɛyɛ mmara bɛn? Ná mmara no ka sɛ ɛsɛ sɛ wokum obiara a ɔbɛkɔ Persia hene anim bere a ɔmfrɛɛ no no. Ná ɔhene no mfrɛɛ Ester, nanso na ɔrekɔ n’anim. Bere a ɔrebɛn ahemfie no adiwo hɔ, baabi a sɛ ɔhene no te n’ahengua so a obehu no no, ɛbɛyɛ sɛ na n’adwene yɛ no sɛ wawu awie.—Monkenkan Ester 4:11; 5:1.\n3 Dɛn nti na Ester de ne nkwa too asiane a ɛte saa mu? Dɛn na yebetumi asua afi gyidi a ɔbea soronko yi daa no adi no mu? Nea edi kan no, momma yɛnhwɛ nea ɛyɛe a Ester nyaa dibea soronko yi sɛ Persia hemmaa.\nEster Ho Nsɛm\n4. Ná Ester asetena mu nsɛm te dɛn, na ɛyɛɛ dɛn na ɔne ne papa nua ba Mordekai kɔtenae?\n4 Ná Ester yɛ ayisaa. Yennim n’awofo a wɔtoo ne din Hadasa a ɛyɛ Hebri asɛmfua a ɛkyerɛ “ohuadua,” a ɛyɛ afifide bi a egu nhwiren fitaa fɛfɛɛfɛ no ho nsɛm pii. Bere a Ester awofo wui no, ne busuani bi a ɔyɛ ɔyamyefo a wɔfrɛ no Mordekai faa no kɔtetee no. Ná Mordekai yɛ Ester papa nua ba, na na wanyin sen Ester pii. Ɔfaa Ester ne no tenae, na ɔhwɛɛ no sɛ n’ankasa ne babea.—Ester 2:5-7, 15.\nNá Mordekai wɔ nea enti a ɔmaa n’ani gyee ne babea a ɔtetee no no ho\n5, 6. (a) Ntetee bɛn na Mordekai de maa Ester? (b) Asetena bɛn na na Ester ne Mordekai wom wɔ Susan?\n5 Ná Mordekai ne Ester yɛ Yudafo a wɔyɛ nkoa a wɔte Persia ahenkurow no mu, na ɛbɛyɛ sɛ wɔn som anaa Mose Mmara a na wɔbɔ mmɔden sɛ wɔde bɛbɔ wɔn bra nti, wodii wɔn ho fɛw. Nanso, ɛda adi sɛ Ester ne Mordekai benyaa abusuabɔ a emu yɛ den bere a Mordekai kyerɛkyerɛɛ no Yehowa a ɔyɛ mmɔborɔhunu Nyankopɔn a na wagye ne nkurɔfo afi ɔhaw mu mpɛn pii wɔ mmere bi a atwam, na ɔbɛsan agye wɔn bio no ho ade no. (Lev. 26:44, 45) Nokwarem no, Ester ne Mordekai benyaa abusuabɔ a emu yɛ den.\n6 Ebetumi aba sɛ na Mordekai yɛ adwuma wɔ Susan abankɛse no mu sɛ mpanyimfo no mu biako, na na ɔtaa ne ɔhene no asomfo no mu bi tena ɔpon ano. (Ester 2:19, 21; 3:3) Yɛrentumi nsi no pi nka nea na Ester yɛ bere a na ɔrenyin no, nanso yebetumi aka sɛ ɔboaa ne papa nua ba a na wanyin sen no no wɔ ofie nnwuma mu, na ɛbɛyɛ sɛ na ofie no wɔ baabi a ahiafo te wɔ asubɔnten a ɛda ɔhene abankɛse anim no agya. Ebia Ester ani gyee ho sɛ ɔbɛkɔ Susan gua so, baabi a na sika adwumfo, dwetɛ adwumfo, ne aguadifo foforo tɔn wɔn nneɛma no. Ester anna annwene ho da sɛ bere bi bɛba a na afɛfɛde a ɛte saa bebu no so a ɔremfa nyɛ hwee; ná onnim sɛ ɔbɛyɛ yiye daakye.\n‘Ná Ne Ho Yɛ Fɛ Paa’\n7. Dɛn nti na wotuu Wasti ade so sɛ ɔhemmaa, na dɛn na efii mu bae?\n7 Ɛda bi, na asɛm bi a asi wɔ ɔhene no fie ama huhuhuhu bi rekɔ so wɔ Susan. Ná Ahasweros de aduan pa ne nsã pa ato pon kɛse bi ama ne mmapɔmma, na ɔhyɛe sɛ wɔnkɔfrɛ ne yere, ɔhemmaa hoɔfɛfo Wasti, a na ɔno nso ne mmea no reto pon wɔ baabi foforo no mmra. Nanso, Wasti amma. Bere a na ɔhene no ani awu na ne bo afuw no, obisaa n’afotufo no asotwe a ɛsɛ sɛ wɔde ma Wasti. Dɛn na wɔde yɛɛ no? Wotuu no fii ade so sɛ ɔhemmaa. Ɔhene no nkoa fii ase hwehwɛɛ mmaabun a wɔn ho yɛ fɛ wɔ ɔman no mu nyinaa; wɔn mu bi na na ɔhene no beyi no sɛ ɔhemmaa foforo.—Ester 1:1–2:4.\n8. (a) Bere a Ester renyin no, dɛn nti na ɛbɛyɛ sɛ egyaw Mordekai adwinnwen? (b) Ɔkwan bɛn so na wususuw sɛ yebetumi de ahoɔfɛ ho adwene a ɛfata a Bible ma yenya no adi dwuma? (Hwɛ Mmebusɛm 31:30 nso.)\n8 Yebetumi atwa ho mfonini wɔ yɛn adwenem sɛ Mordekai de anigye rehwɛ Ester bere ne bere mu na ɔredi ahurusi wɔ ne komam, nanso bere koro no ara agyaw no adwinnwen efisɛ na ne papa nua ba kumaa no anyin abɛyɛ ababaa a ne ho yɛ fɛ. Yɛkenkan sɛ: ‘Ná ababaa no ho yɛ fɛ paa.’ (Ester 2:7) Bible ma yenya ahoɔfɛ ho adwene a ɛfata—ɛyɛ adepa, nanso ɛho hia sɛ obi a ne ho yɛ fɛ nya nyansa ne ahobrɛase nso. Anyɛ saa a, ebetumi ayɛ ahuhude, na ama onipa no ayɛ ahantan, na wanya su afoforo a ɛmfata. (Monkenkan Mmebusɛm 11:22.) So woahu sɛ saa na ɛte? Wɔ Ester fam no, so na n’ahoɔfɛ no bɛboa no anaasɛ na ɛbɛma wayɛ ahantan? Momma yɛnhwɛ.\n9. (a) Bere a ɔhene nkoa no huu Ester no, dɛn na wɔyɛe, na dɛn nti na ɛbɛyɛ sɛ Mordekai nkyɛn a na Ester refi no yɛɛ den maa wɔn baanu nyinaa? (b) Dɛn nti na Mordekai maa Ester waree ɔbosonsonni? (Fa adaka no mu nsɛm ka ho.)\n9 Ɔhene nkoa no huu Ester. Wɔfaa no fii Mordekai nkyɛn de no twaa asubɔnten no kɔɔ ahemfie kɛse no mu. (Ester 2:8) Ɛbɛyɛ sɛ na ɛyɛ den ma wɔn baanu nyinaa sɛ wɔbɛtetew mu, efisɛ na wɔte sɛ agya ne ne ba. Ná ɛnyɛ nea Mordekai pɛ ne sɛ anka ne babea a ɔtetee no no bɛware obi a ɔnsom Yehowa, sɛ́ mpo ɔyɛ ɔhene, nanso na ɔyɛ ho hwee a ɛnyɛ yiye. * Ansa na wɔde Ester refi hɔ akɔ no, hwɛ sɛnea ɛbɛyɛ sɛ ɔyɛɛ aso tiee afotu biara a Mordekai de maa no no! Bere a na wɔde no rekɔ Susan abankɛse no mu hɔ no, nsɛmmisa pii baa n’adwenem. Asetena bɛn na na ɔrekɔ mu?\n‘Obiara a Ohuu no no Pɛɛ N’asɛm’\n10, 11. (a) Dɛn nti na na ɛnyɛ den koraa sɛ asetena foforo a Ester kɔɔ mu no betumi anya no so nkɛntɛnso? (b) Dɛn na Mordekai yɛe de kyerɛe sɛ odwen Ester ho?\n10 Ester hui sɛ n’asetena asesa koraa. Ná ɔka “mmabaa pii” a na wɔaboaboa wɔn ano afi Persia Ahemman no mu nyinaa no ho. Ɛbɛyɛ sɛ na ɛsono wɔn mu biara amammerɛ, kasa, ne ne nneyɛe koraa. Ahemfie panyin bi a wɔfrɛ no Hegai na wɔma ɔhwɛɛ mmabaa no so. Ná ɛsɛ sɛ ɔhwɛ ma wosiesie wɔn ma wɔn ho yɛ fɛ. Afe biako na na wɔde bɛyɛ saa, na akwan a na wɔbɛfa so asiesie wɔn no bi ne sɛ wɔde ngohuam bɛsrasra wɔn. (Ester 2:8, 12) Ná ɛnyɛ den koraa sɛ asetena a ɛte saa no betumi ama mmabaa no adwinnwen wɔn ahoɔfɛ ho kɛse, na wɔasi akan a mfaso biara nni so. So Ester yɛɛ n’ade saa?\n11 Obiara nni asase yi so a na odwen Ester ho sen Mordekai. Bible ka sɛ, da biara da, na Mordekai kɔfa mmea no fie no anim hwɛ sɛnea Ester ho te. (Ester 2:11) Sɛ na Mordekai te asɛm ketewaa bi fa Ester ho, sɛ ebia ɔsomfo bi a ɔpɛ n’asɛm na ɔbɛka akyerɛ no a, na ɛma n’ani gye paa. Dɛn ntia?\n12, 13. (a) Dɛn na Ester yɛe a ɛmaa nkurɔfo ani gyee no ho? (b) Dɛn nti na Mordekai ani gyei bere a ohui sɛ Ester nnaa ne ho adi sɛ ɔyɛ Yudani no?\n12 Su pa a Ester daa no adi wɔ hɔ no maa Hegai ani begyee no ho araa ma ɔdaa adɔe kɛse adi kyerɛɛ no. Ɔmaa no mmaawa baason ne baabi pa wɔ mmea fie hɔ tenae. Kyerɛwnsɛm no mpo ka sɛ: “Saa bere yi nyinaa na obiara a obehu Ester no pɛ n’asɛm.” (Ester 2:9, 15) Sɛ ɛkaa n’ahoɔfɛ nkutoo a, so anka obiara bɛpɛ n’asɛm saa? Dabi, ɛnyɛ Ester ahoɔfɛ nkutoo nti na ɛmaa nkurɔfo pɛɛ n’asɛm.\nNá Ester nim sɛ ahobrɛase ne nyansa ho hia koraa sen ahoɔfɛ\n13 Sɛ nhwɛso no, yɛkenkan sɛ: “Na Ester nkaa ne man anaa n’abusua ho asɛm biara, efisɛ na Mordekai abɔ n’ano sɛ ɔnnka nnkyerɛ obiara.” (Ester 2:10) Ná Mordekai aka akyerɛ Ester sɛ ɔmmma obiara nnhu sɛ ɔyɛ Yudani; ná Mordekai nim pefee sɛ Persia atumfo no nni wɔn ho adwempa koraa. Hwɛ sɛnea Mordekai ani gyei sɛ ohui sɛ saa bere yi mpo a na Ester nni ne nkyɛn no, na ɔda so ara da no adi sɛ ɔyɛ onyansafo na ɔyɛ osetie!\n14. Mmabun a wɔwɔ hɔ nnɛ bɛyɛ dɛn atumi asuasua Ester nhwɛso no?\n14 Mmabun a wɔwɔ hɔ nnɛ nso betumi ama wɔn awofo anaa wɔn a wɔretete wɔn no koma ani agye. Sɛ wonni wɔn awofo nkyɛn, na wɔwɔ nnipa a wonsusuw nneɛma ho yiye, wɔn bra asɛe, anaa wɔyɛ nsɛmmɔnedifo mu mpo a, wotumi ko tia nkɛntɛnso bɔne, na wɔkɔ so yɛ nea wonim sɛ ɛteɛ. Sɛ wɔyɛ saa a, wɔma wɔn soro Agya no koma ani gye sɛnea Ester yɛe no.—Monkenkan Mmebusɛm 27:11.\n15, 16. (a) Dɛn na ɛmaa ɔhene no ani begyee Ester ho? (b) Dɛn nti na na nsakrae a aba Ester asetenam no betumi ayɛ sɔhwɛ ama no?\n15 Bere a bere dui sɛ wɔde Ester kɔ ɔhene no anim no, wɔmaa no kwan sɛ ɔmfa nneɛma biara a osusuw sɛ obehia—nneɛma a ebia na ɛbɛma ne ho ayɛ fɛ kɛse. Nanso, esiane sɛ Ester brɛ ne ho ase nti, wammisa biribiara anka nea Hegai kae sɛ wɔmfa mma no no ho. (Ester 2:15) Ebetumi aba sɛ ohui sɛ ɛnyɛ ahoɔfɛ nkutoo na ɛbɛma ɔhene no ani agye no ho; ahobrɛase a na ɔbɛda no adi bɛma ɔhene no ani agye no ho koraa asen sɛ ɔbɛma ne ho so. So ɛkɔɔ yiye maa no?\n16 Kyerɛwnsɛm no ka sɛ: “Ná ɔhene no dɔ Ester sen mmea a wɔaka no nyinaa, enti onyaa anuonyam ne adɔe wɔ n’anim sen mmabaa a wɔaka nyinaa. Ɛnna ɔde abotiri bɔɔ no yɛɛ no ɔhemmaa sii Wasti ananmu.” (Ester 2:17) Ɛbɛyɛ sɛ ɛyɛɛ den maa Yudani ababaa a ɔwɔ ahobrɛase yi sɛ ɔbɛyɛ nsakrae wɔ n’asetena mu; ɔno na na wabɛyɛ ɔhemmaa foforo, ɔhempɔn a na ɔwɔ tumi sen obiara wɔ asase so saa bere no yere! So dibea foforo a onyae no maa ne tirim yɛɛ no dɛ ma ɔbɛyɛɛ ahantan? Dabida!\n17. (a) Dɛn na Ester yɛe de kyerɛe sɛ na ɔda so ara tie ne papa a ɔtetee no no? (b) Dɛn nti na nhwɛso a Ester yɛe no ho hia yɛn paa nnɛ?\n17 Ester kɔɔ so yɛɛ osetie maa ne papa Mordekai a ɔtetee no no. Wamma obiara anhu sɛ ɔyɛ Yudani. Afei nso, bere a Mordekai bɔɔ Ester amanneɛ sɛ nkurɔfo abɔ Ahasweros ho pɔw sɛ wobekum no no, Ester tiee no, na ɔkɔkaa asɛm no kyerɛɛ ɔhene no, na wɔsɛee pɔw bɔne no. (Ester 2:20-23) Ɔsan nso daa ahobrɛase adi, na ɔyɛɛ osetie de kyerɛe sɛ ɔwɔ Onyankopɔn mu gyidi. Ɛho hia paa sɛ yesuasua Ester nhwɛso no nnɛ, efisɛ nnipa dodow no ara nyɛ osetie, na mmom, wɔyɛ asoɔden, na wɔtew atua! Nanso, nnipa a wɔwɔ Onyankopɔn mu gyidi de, wɔyɛ osetie te sɛ nea Ester yɛe no.\nWɔsɔɔ Ester Gyidi Hwɛe\n18. (a) Ɛbɛyɛ sɛ dɛn nti na Mordekai ankotow Haman? (Hwɛ ase hɔ asɛm no nso.) (b) Dɛn na mmarima ne mmea anokwafo a wɔwɔ hɔ nnɛ yɛ de suasua Mordekai nhwɛso no?\n18 Wɔmaa ɔbarima bi a na ne din de Haman dibea kɛse bi wɔ Ahasweros ahemfie hɔ. Ɔhene no paw Haman sɛ ɔman soafo panyin, enti ɔbɛyɛɛ ɔhene abadiakyiri ne ne fotufo titiriw wɔ ahemman no mu. Ɔhene no hyɛe mpo sɛ obiara a obehu no no mmɔ ne mu ase nkotow no. (Ester 3:1-4) Mmara yi maa Mordekai hyiaa nsɛnnennen. Ná onim sɛ ɛsɛ sɛ otie ɔhene no, nanso na ɔrempɛ sɛ ɔbɛyɛ biribiara a ɛbɛkyerɛ sɛ ommmu Onyankopɔn. Ná Haman yɛ Agagni. Eyi kyerɛ sɛ na ɔyɛ Amalek hene Agag a Onyankopɔn diyifo Samuel kum no no aseni. (1 Sam. 15:33) Ná Amalekfo no tirim yɛ den paa ma enti wɔbɛyɛɛ Yehowa ne Israelfo atamfo. Ná Amalekfo yɛ nnipa a na Onyankopɔn adome wɔn. * (Deut. 25:19) Enti na ɛbɛyɛ dɛn na Yudani nokwafo akotow Amalekni? Ná Mordekai ntumi nyɛ saa. Wankotow Haman. Ɛde besi nnɛ, mmarima ne mmea anokwafo nso de wɔn nkwa ato asiane mu de adi saa nnyinasosɛm yi so: “Ɛsɛ sɛ yetie Onyankopɔn sɛ sodifo mmom sen nnipa.”—Aso. 5:29.\n19. Dɛn na na Haman pɛ sɛ ɔyɛ, na dɛn na ɔyɛe a ɛmaa ɔhene no gyee asɛm a ɔkae no dii?\n19 Haman bo fuwii. Nanso, anyɛ no abodwo sɛ obekum Mordekai nkutoo. Ná ɔpɛ sɛ ɔtɔre Mordekai ne ne nkurɔfo nyinaa ase! Haman kaa Yudafo no ho nsɛmmɔne kyerɛɛ ɔhene no ma obegye dii sɛ wɔyɛ nnipa bɔne. Wammɔ obiara din, nanso ɔkyerɛe sɛ nkurɔfo no yɛ nnipa a mfaso biara nni wɔn so, na ‘wɔabɔ apete na wɔatew wɔn ho.’ Nea ɔka kaa ho a na enye koraa ne sɛ, nkurɔfo no nni ɔhene mmara so; enti wɔyɛ atuatewfo a wɔn ho yɛ hu. Haman kae sɛ obetua sika kɛse bi agu ɔhene no fotow mu na ɔde atua wɔn a wobekunkum Yudafo no nyinaa ka. * Ahasweros de n’ankasa pɛtea maa Haman sɛ ɔmfa nsɔ mmara biara a ɔbɛhyɛ no ano.—Ester 3:5-10.\n20, 21. (a) Ɔkwan bɛn so na asɛm a Haman de too gua no kaa Yudafo a na wɔwɔ Persia Ahemman no mu nyinaa, a na Mordekai nso ka ho? (b) Dɛn na Mordekai srɛɛ Ester sɛ ɔnyɛ?\n20 Ankyɛ na apɔnkɔsotefo de ahoɔhare kɔɔ ahemman no mu baabiara kɔkaa kumfɔ a na wɔabu Yudafo no ho asɛm kyerɛɛ ɔmanfo no. Bere a asɛm a ɛte saa a wɔde too gua no duu Yerusalem tɔnn no, hwɛ sɛnea na ɛbɛka wɔn afa! Yerusalem na na Yudafo nkaefo a na wɔafi Babilon nkoasom mu aba a wɔrebɔ mmɔden sɛ wɔbɛkyekye kurow a na enni ɔfasu a ɛbɔ ho ban no te. Ebia bere a Mordekai tee asɛm a etu koma no, odwenee wɔn a na wɔwɔ Yerusalem ne n’ankasa nnamfo ne n’abusuafo a wɔte Susan no ho. Ne ho yeraw no, osunsuan ne ntade mu, na ofuraa atweatam de nsõ guu ne tirim, na okogyinaa kurow no mfinimfini suu denneennen. Haman de, ɔne ɔhene tenaa ase nom nsã, na awerɛhow a na wama Yudafo pii ne wɔn nnamfonom a wɔwɔ Susan redi no ho asɛm anhaw no.—Monkenkan Ester 3:12–4:1.\n21 Mordekai hui sɛ na ɛsɛ sɛ ɔyɛ asɛm no ho biribi. Nanso, na dɛn na obetumi ayɛ? Ester tee awerɛhow a na Mordekai redi no, na ɔsoma ma wɔde ntama kɔmaa no, nanso wannye, na wɔamma wɔankyekye ne werɛ. Ebia na ofi bere tenten adwinnwen nea enti a Yehowa, ne Nyankopɔn ama kwan ma sodifo a ɔyɛ ɔbosonsonni abegye ne dɔba Ester afi ne nsam ayɛ no ɔhemmaa no ho. Afei na ɔreyɛ ahu nea enti a aba saa. Mordekai soma ma wɔkɔka kyerɛɛ ɔhemmaa Ester sɛ ɔmfa ne ho nnye asɛm no mu na ɔnsrɛ ɔhene no “mma ne manfo.”—Ester 4:4-8.\n22. Dɛn nti na na Ester suro sɛ ɔbɛkɔ ɔhene a na ɔyɛ ne kunu no anim? (Hwɛ ase hɔ asɛm no nso.)\n22 Ɛbɛyɛ sɛ Ester koma bubui bere a ɔtee saa nkra no. Ná ɛyɛ ne gyidi ho sɔhwɛ kɛse. Ɛdaa adi wɔ ne mmuae a ɔde maa Mordekai no mu sɛ na osuro. Ɔtwee Mordekai adwene sii ɔhene mmara no so. Ɔkae sɛ, sɛ ɔhene mfrɛɛ obi na ɔkɔ n’anim a, wobekum no. Gye sɛ ɔhene teɛ ne sika poma no kyerɛ no so ansa na wanya ne ti adidi mu. So na Ester wɔ nea obegyina so ahwɛ kwan sɛ wɔde ne ho bɛkyɛ no, ne titiriw no, sɛ na ɔkae nea ɛtoo Wasti bere a ɔhene no frɛɛ no na wankɔ no a? Ester ka kyerɛɛ Mordekai sɛ bɛyɛ nnafua 30 ni a ɔhene no mfrɛɛ no! Esiane sɛ na nna pii atwam a ɔhene no mfrɛɛ no nti, na ntease wom paa sɛ ɛbɛyɛ no sɛ ebia ɔhene a n’adwene tumi sesa bere biara no ani nnye no ho bio. *—Ester 4:9-11.\n23. (a) Dɛn na Mordekai kae de hyɛɛ Ester gyidi den? (b) Dɛn nti na ɛfata sɛ yesuasua Mordekai?\n23 Mordekai de ahotoso maa Ester mmuae de hyɛɛ ne gyidi den. Ɔmaa Ester hui sɛ, sɛ wanyɛ asɛm no ho biribi a, Yudafo no benya ogye afi baabi foforo. Nanso, sɛ ɔtaa no mu yɛ den a, ɛnsɛ sɛ ɔhwɛ kwan sɛ obenya ne ti adidi mu. Ɛha nso, Mordekai daa no adi sɛ ɔwɔ gyidi kɛse wɔ Yehowa mu sɛ ɔremma wɔntɔre ne nkoa ase mma ne bɔhyɛ nyɛ kwa da. (Yos. 23:14) Afei, Mordekai bisaa Ester sɛ: “Hena na onim sɛ ebia bere a ɛte sɛɛ nti na woabɛyɛ ɔdehye yi?” (Ester 4:12-14) So ɛnsɛ sɛ yesuasua Mordekai anaa? Ɔde ne ho too Yehowa, ne Nyankopɔn no so koraa. So yɛn nso yɛyɛ saa?—Mmeb. 3:5, 6.\nNe Gyidi Yɛɛ Den Ma Wansuro sɛ Obewu\n24. Dɛn na Ester yɛe de daa gyidi ne akokoduru adi?\n24 Afei de, na bere adu sɛ Ester si gyinae. Ɔka kyerɛɛ Mordekai sɛ ɔmmoaboa Yudafo no ano na wɔne ɔno Ester nni mmuada nnansa, na ɔkae sɛ: “Miwu a, na mawu.” (Ester 4:15-17) Ɛde besi nnɛ nkurɔfo fa asɛm tiawa a ɔkae a ɛda gyidi ne akokoduru a na ɔwɔ adi no ka asɛm. Ɛda adi sɛ, ɔbɔɔ mpae denneennen nnansa no nyinaa sen bere biara. Awiei koraa no, ɛda no dui. Osiesiee ne ho kama faa n’ahemmaa atade a edi mũ paa hyɛe, na ɔyɛɛ nea obetumi biara sɛnea ɔbɛsɔ ɔhene no ani. Afei osii mu kɔe.\nEster de ne nkwa too asiane mu de bɔɔ Onyankopɔn nkurɔfo ho ban\n25. Ka sɛnea nneɛma kɔɔ so bere a Ester kɔɔ ne kunu anim no ho asɛm.\n25 Sɛnea yɛkaa ho asɛm wɔ saa ti yi mfiase no, Ester kɔɔ ɔhene no anim wɔ ahemfie hɔ. Yɛn adwene nkutoo na yebetumi de abu adwinnwen a na ahyɛ no so ne sɛnea na ɔrebɔ mpae denneennen no. Okogyinaa ahemfie no adiwo hɔ, baabi a na obetumi ahu Ahasweros sɛ ɔte n’ahengua so no. Ebia Ester hwɛɛ ɔhene a na wɔawɔw ne ti nhwi mmɛsa ma ɛne n’abogyesɛ ahyiam kama no anim de bɔɔ mmɔden sɛ obehu nea ɛwɔ n’adwenem. Sɛ ɔtwɛnee a, ɛbɛyɛ sɛ bere a ɔde twɛnee no yɛɛ no sɛ mfe apem. Nanso, saa bere no twaam, afei ne kunu no huu no. Ɛda adi sɛ ɔhene no ho dwiriw no, nanso ohuu no mmɔbɔ. Ɔde ne sika poma no kyerɛɛ no so!—Ester 5:1, 2.\n26. Dɛn nti na nokware Kristofo hia akokoduru te sɛ Ester, na dɛn nti na afei koraa na na n’adwuma no afi ase?\n26 Ɔhene no yɛɛ aso tiee Ester. Ester dii Onyankopɔn nokware, na ɔde ne nkwa too hɔ maa ne nkurɔfo de yɛɛ gyidi ho nhwɛso fɛfɛ maa Onyankopɔn asomfo nyinaa de besi nnɛ. Nokware Kristofo a wɔwɔ hɔ nnɛ ani sɔ nhwɛso ahorow a ɛte saa. Yesu kae sɛ, ɔdɔ ne ahofama a ɛte saa na wɔde behu wɔn a wɔyɛ n’akyidifo ankasa. (Monkenkan Yohane 13:34, 35.) Mpɛn pii no, ehia sɛ obi nya akokoduru a ɛte sɛ Ester de no bi na ama watumi ada ɔdɔ a ɛte saa adi. Ɛwom sɛ Ester gyinaa Onyankopɔn nkurɔfo akyi saa da no de, nanso afei koraa na na n’adwuma no afi ase. Ná ɔbɛyɛ dɛn atumi ama ɔhene no agye atom sɛ Haman a ɔyɛ ne fotufo a ogye no di paa no yɛ obi a ɔbɔ pɔw bɔne? Ná Ester bɛyɛ dɛn atumi agye ne nkurɔfo? Yebesusuw saa nsɛmmisa yi ho wɔ ti a edi hɔ no mu.\n^ nky. 2 Nnipa pii adwene yɛ wɔn sɛ Ahasweros ara ne Xerxes I a odii Persia Ahemman no so wɔ afeha a ɛto so anum A.Y.B. mu mfiase no.\n^ nky. 9 Hwɛ adaka a ɛne “Nsɛmmisa a Ɛfa Ester Ho,” a ɛwɔ Ti 16 no.\n^ nky. 18 Esiane sɛ na wɔakunkum Amalekfo a ‘wɔaka no’ wɔ Ɔhene Hesekia bere so nti, ɛbɛyɛ sɛ na Haman ka Amalekfo a na wotwa to koraa no ho.—1 Be. 4:43.\n^ nky. 19 Haman hyɛɛ bɔ sɛ obetua dwetɛ dwetikɛse 10,000 a sɛ yɛde ba dɔla mu nnɛ a, ɛbɛyɛ dɔla ɔpepem pii. Sɛ Ahasweros ara ne Xerxes I a, ɛnde na n’ani begye sika a Haman de hyɛɛ no bɔ no ho kɛse. Ná Xerxes hia sika a ɔde bɛkɔ ɔko a na ofi bere tenten abɔ ne tirim sɛ ɔne Helafo bɛko a awiei koraa okodii nkogu pasaa no.\n^ nky. 22 Ná wonim Xerxes I sɛ obi a ne bo fuw ntɛmntɛm na otumi sesa n’adwene bere biara. Hela abakɔsɛm kyerɛwfo Herodotus kyerɛw nneɛma bi a Xerxes yɛe wɔ ɔko a ɔne Helafo kɔkoe no ho asɛm. Ɔhene no hyɛe sɛ wɔnkeka po so ahyɛn nsisi anim mfa nyɛ ɛtwene na wɔmfa so ntwa Hellespont nsu no. Bere a ahum bi bɔe ma ɛsɛee ɛtwene no, Xerxes hyɛe sɛ wontwitwa wɔn a wɔyɛɛ twene no ti, na mpo ɔmaa ne nkurɔfo no kenkan nsɛm yayaayaw guu Hellespont nsu no so, na wotwaa nsu no mmaa de “twee n’aso.” Wɔ saa ɔko no ara mu no, bere a ɔdefo bi srɛe sɛ mma wɔmfa ne ba nka asraafo no ho no, Xerxes ma wotwaa ɔdefo no ba no mu abien, na wɔde amu no too baabi a obiara behu ma ayɛ kɔkɔbɔ ama afoforo.\nDɛn na Ester yɛe de kyerɛe sɛ ɔwɔ ahobrɛase, na na ɔyɛ osetie?\nDɛn na Mordekai yɛe de boaa Ester ma ɔyɛɛ n’ade wɔ gyidi mu?\nNneɛma bɛn na Ester yɛe a ɛma yehu sɛ na ɔwɔ akokoduru?\nNneɛma bɛn na wopɛ sɛ woyɛ de suasua Ester gyidi no?


Type 2 Asikreyare—Deɛ Ɛbɛboa Ma Woabɔ Wo Ho Ban Kakra\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Nepali Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nAsikreyare—Wobɛtumi Abɔ Wo Ho Ban Kakra\nASIKREYARE reyɛ nnipa bebree wɔ wiase nyinaa; ɛreyɛ ayɛ amansan yare mpo. Asikreyare gu ahorow mmienu. Yɛfrɛ baako type 1, ɛnna yɛfrɛ baako nso type 2. Deɛ ɛdi kan no taa yɛ nkwadaa, na seesei adɔkotafo nhu kwan a wɔbɛfa so asiw ano. Wohwɛ wiase nyinaa a, wɔn a wɔwɔ asikreyare no, ɔha mu 90 yɛ type 2 no bi a, enti ɛno na yɛrebɛka ho asɛm.\nKane no, na yɛnim sɛ mpanyimfo nko ara na type 2 yɛ wɔn, nso nnansa yi deɛ, ɛyɛ nkwadaa nso. Nanso yare no ho animdefo kyerɛ sɛ yɛbɛtumi ayɛ biribi de abɔ yɛn ho ban kakra. Yare yi tumi wia nnipa, enti sɛ yɛnya ho nimdeɛ kakra a, ɛbɛboa yɛn. *\nDɛn Ne Asikreyare?\nYɛka sɛ obi anya asikreyare a, ɛkyerɛ sɛ asikre a ɛwɔ ne mogya mu dɔɔso boro so. Sɛ yare yi ka obi a, nkwammoaa a ɛwɔ ne mu no ntumi mfa asikre a ɛwɔ ne mogya mu no nyɛ adwuma na ama wanya ahoɔden. Ɛba saa a, ɛtumi sɛe ne nipadua mu nneɛma bi; ne mogya nni aforosiane yiye; ɛtɔ da a, ɛtumi ma yɛtwitwa ne nansoaa anaa ne nan mpo; n’ani tumi fura na n’asaabo tumi sɛe. Wɔn a wɔwɔ asikreyare no, deɛ ɛku wɔn paa ne komayare ne strok.\nSɛ srade dɔɔso wɔ obi mu a, ɔtumi nya type 2 no bi ntɛm. Yare no ho animdefo kyerɛ sɛ, sɛ srade ba obi yam bebree anaa ɛda ne sisi mu pii a, anhwɛ a, ɔbɛnya yare no bi. Nea ɛwom paa ne sɛ, sɛ srade ba akitegya (pancreas) ne wo berɛbo mu a, ɛremma mogya nni aforosiane yiye. Dɛn na wobɛtumi ayɛ de abɔ wo ho ban kakra?\nNneɛma Mmiɛnsa Bi Bɛtumi Abɔ Wo Ho Ban Kakra\n1. Wohwɛ na ebi bɛtumi ayɛ wo a, kɔ ma yɛnhwɛ asikre dodow a ɛwɔ wo mogya mu. Ansa na obi bɛnya type 2 no bi no, ɛtɔ da a ɔdi kan nya yare bi a yɛfrɛ no prediabetes, kyerɛ sɛ, asikre a ɛwɔ ne mogya mu boro so kakra. Type 2 ne prediabetes nyinaa yɛ hu, nanso nsonsonoe wom. Ɛne sɛn? Ɛne sɛ, asikreyare no, wobɛtumi ayɛ ho biribi, nanso wontumi ntu ase. Nanso, prediabetes deɛ, ebinom atumi ayɛ ama asikre a ɛwɔ wɔn mogya mu no asan ayɛ yiye. Sɛ obi wɔ prediabetes a, anhwɛ a biribiara nkyerɛ sɛ ɔwɔ bi, enti ebia ɔrenhu mpo sɛ ɔwɔ bi. Amanneɛbɔ kyerɛ sɛ, wiase nyinaa, nnipa bɛyɛ ɔpepem 316 na wɔwɔ prediabetes, nanso pii nnim sɛ wɔwɔ bi. Wohwɛ United States sei a, wɔn a wɔwɔ prediabetes no, ɔha biara mu 90 nnim sɛ wɔwɔ bi.\nKae hu sɛ prediabetes yɛ hu. Ɛtumi ma obi nya type 2 asikreyare no bi. Ɛno da nkyɛn a, ɛbɛtumi aka onipa no adwene. Sɛ woayɛ kɛse aboro so, wontaa ntenetene w’apɔw mu anaa asikreyare wɔ wo fie a, ɛbɛtumi aba sɛ wowɔ prediabetes. Sɛ wokɔhwɛ wo mogya mu a, ɛno na ɛbɛma woahu sɛ wowɔ bi anaasɛ wonni bi.\n2. Di aduan pa. Nea yɛrebɛka yi, bere biara a wode bɛyɛ adwuma no, ɛbɛboa wo: Te w’aduan so. Wode bɛnonom mfremfremadeɛ deɛ, fa nom nsu, tii, anaa kɔfe. Di brawn brɛɛd, ɛmo kɔkɔɔ ne spageeti. Ɛno yɛ papa sen nnuan a yɛasɔ ho ama ntɛtɛ nyinaa afi ho. We mogyanam a srade pii nnim, nsuomnam, nkateɛ ne adua.\n3. Tenetene w’apɔw mu. Sɛ wotenetene w’apɔw mu a, asikre dodow a ɛwɔ wo mogya mu no, ɛso bɛte na ɛremma wonyɛ kɛse pii. Onimdefo bi kae sɛ, bere a wode hwɛ TV no, fa bi tenetene w’apɔw mu.\nYare a ɛwɔ wo mogya mu deɛ, wontumi nsesa no, nanso wobɛtumi asesa aduan a wodi ne nneɛma a woyɛ. Sɛ yɛbɔ yɛn ho mmɔden hwɛ yɛn apɔwmuden yiye a, ɛbɛbɔ yɛn ho ban.\n^ nky. 3 Nyan! deɛ, ɛnkyerɛ sɛ di wei anaa di wei, ɛnna ɛnkyerɛ ɛkwan pɔtee bi a ɛsɛ sɛ wofa so tenetene w’apɔw mu. Nea obiara pɛ sɛ ɔyɛ deɛ, ɛyɛ ɔno ara n’asɛm. Ɔbɛtumi akɔhu ne dɔkota ansa na wahu nea ɔbɛyɛ.\n‘Metuu Anammɔn!’—Yɛne Obi Twetwee Nkɔmmɔ\nƐyɛɛ dɛn na wohui sɛ woreyɛ anya asikreyare?\nMenyaa adwuma foforo bi, na bere a mekɔyɛɛ m’apɔwmuden mu nhwehwɛmu no, dɔkota no ka kyerɛɛ me sɛ mereyɛ anya asikreyare, enti menyɛ ho biribi ntɛm. Mehuu nneɛma nnan bi a ɛkyerɛ sɛ mereyɛ anya yare no bi: Ɛne sɛ ná ebi taa yɛ me kuromfo; ná ebi wɔ m’abusua mu; ná mesõ dodo; ná mentenetene m’apɔw mu. Mmienu a ɛdi kan no deɛ, meyɛ ho hwee a na ɛnyɛ yiye, enti mesii m’adwene pi sɛ mmienu a aka no deɛ, mɛtu ho anammɔn.\nDɛn na woyɛe?\nMekɔɔ yare no ho nimdefo bi hɔ maa no kyerɛkyerɛɛ mu kyerɛɛ me. Ɔmaa metee aseɛ sɛ, aduan a mɛdi, m’apɔw mu a mɛtenetene, ne me kɛse na ɛbɛkyerɛ sɛ mɛnya yare no bi anaasɛ merennya bi. Mewe taa so sɛ mɛsesã nneɛma bi a meyɛ no abrabɔ mu. Sɛ merebɛdidi a, medi kan we nhabamma bebree ansa na madi aduan no. Ɛba saa a, aduan a ɛmmoa me no, menni kɛse. Kane no, na mentenetene m’apɔw mu nanso afei deɛ, mehyɛɛ ase.\nAboa wo sɛn?\nƐdii afe ne fã no, na me so ate. Ɛyɛɛ me dɛ paa. Mawe ataa so sɛ merenyɛ biribiara nsɛe m’apɔwmuden bio. Asikreyare yɛ hu, enti mfa nni agorɔ!


1 Mose 21 ASCB – Genesis 21 HLGN | Biblica\n1 Mose 21 ASCB – Genesis 21 HLGN\n1Afei, Awurade hunuu Sara mmɔbɔ, sɛdeɛ ɔhyɛɛ no bɔ no. 2Sara nyinsɛneeɛ, na ɔwoo ɔbabarima maa Abraham wɔ ne nkɔkoraaberɛm, ɛberɛ a Awurade hyɛɛ no bɔ no mu pɛpɛɛpɛ. 3Abraham too ɔbabarima a Sara woo no maa no no edin Isak, a aseɛ ne Sereɛ. 4Ɛberɛ a Isak dii nnawɔtwe no, ɔtwaa no twetia, sɛdeɛ Onyankopɔn hyɛɛ no no. 5Wɔwoo Isak maa Abraham no, na wadi mfeɛ ɔha.\n6Afei, Sara kaa sɛ, “Onyankopɔn ama masere. Na obiara a ɔbɛte saa asɛm yi ne me bɛbom asere.” 7Sara ka kaa ho sɛ, “Hwan na ɔsoo ho daeɛ ka kyerɛɛ Abraham sɛ, Sara bɛwo mma. Nanso, ne nkɔkoraaberɛm yi, mawo ɔbabarima ama no.”\n8Abɔfra no nyiniiɛ, ma wɔtwaa no nufoɔ. Ɛda a wɔtwaa Isak nufoɔ no, Abraham too ɛpono kɛseɛ. 9Nanso, Sara hunuu sɛ, ɔbabarima a nʼafenawa Misraimni Hagar woo no maa Abraham no redi Isak ho fɛ. 10Enti, Sara ka kyerɛɛ Abraham sɛ, “Pam saa afenaa yi ne ne babarima yi firi ha; na Isak ne saa afenaa babarima yi nni wʼagyadeɛ biara mu kyɛfa.”\n11Abraham tee saa asɛm no, ɛsiane ne babarima Ismael enti, ne werɛ hoo yie. 12Nanso, Onyankopɔn ka kyerɛɛ Abraham sɛ, “Mma wo babarima Ismael ne wʼafenaa Hagar ho asɛm no nnha wo bebree. Asɛm biara a Sara bɛka akyerɛ wo no, tie, ɛfiri sɛ, Isak so na wɔnam bɛkan wʼasefoɔ. 13Mɛma afenaa no babarima Ismael no nso asefoɔ ayɛ ɔman kɛseɛ, ɛfiri sɛ, ɔno nso yɛ wʼaseni.”\n14Adeɛ kyee anɔpatutuutu no, Abraham faa aduane ne nsuo a ɛgu aboa nwoma mu, de maa Hagar. Ɔde aduane no ne nsuo no sisii Hagar mmati so, ka kyerɛɛ ɔne ne ba Ismael no sɛ, wɔnkɔ. Ɔfirii hɔ kɔkyinkyinii Beer-Seba ɛserɛ so a na ɔnhunu baabi a ɔrekɔ.\n15Nsuo a ɛwɔ aboa nwoma no mu saeɛ no, ɔde ne babarima no kɔhintaa wira no mu baabi. 16Afei, ɔkɔtenaa akyiri baabi a woto ɛboɔ a ɛbɛtɔ, kaa sɛ, “Merentumi nhwɛ sɛ abarimaa no bɛwu.” Na ɛberɛ a Hagar te hɔ saa no, ɔhyɛɛ aseɛ suiɛ.\n17Onyankopɔn tee sɛ abarimaa no resu. Onyankopɔn ɔbɔfoɔ frɛɛ Hagar firi soro bisaa no sɛ, “Hagar! Asɛm bɛn na ɛha wo? Nsuro, ɛfiri sɛ, Onyankopɔn ate abarimaa no su wɔ baabi a ɔda no. 18Pagya abarimaa no, ɛfiri sɛ, mɛma no ayɛ ɔman kɛseɛ.”\n19Afei, Onyankopɔn buee Hagar ani, ma ɔhunuu subura bi. Ɔde aboa nwoma no kɔsaa nsuo ma, ɛnna ɔmaa abarimaa no bi nomeeɛ.\n20Onyankopɔn adom enti, abarimaa no nyiniiɛ. Ɔtenaa ɛserɛ no so hunuu agyantoɔ yie. 21Ɛberɛ a ɔte Paran ɛserɛ so no, ne maame kɔfaa ɔbaa firi Misraim asase so de no brɛɛ no awadeɛ.\n22Saa ɛberɛ no mu, ɔhene Abimelek ne ne sahene Pikol baa Abraham nkyɛn bɛka kyerɛɛ no sɛ, “Biribiara a woyɛ no, Onyankopɔn ka wo ho. 23Enti afei, di nse ka ntam wɔ Onyankopɔn anim kyerɛ me wɔ ha sɛ, worentwa me mma anaa mʼasefoɔ nkontompo. Saa ayamyɛ a mayɛ wo no, saa ara na fa yɛ me ne ɔman a wote so sɛ ɔmamfrani no.”\n24Abraham penee so sɛ, “Meka saa ntam no!”\n25Afei, Abraham de subura bi a Abimelek nkoa de aniɛden afa no ho asɛm kɔtoo Abimelek anim. 26Nanso, Abimelek kaa sɛ, “Mennim onipa ko a ɔyɛɛ saa adeɛ no. Woammɔ me ho amaneɛ. Ɛnnɛ na mate saa asɛm yi.”\n27Enti, Abraham de nnwan ne anantwie brɛɛ Abimelek. Na mmarima baanu yi de yɛɛ apam. 28Abraham yii nnwanten mma abereɛ nson firii nnwankuo no mu gyinaa fa. 29Na Abimelek bisaa Abraham sɛ, “Nnwanten mma abereɛ nson a woayi wɔn agyina fa yi ase kyerɛ sɛn?”\n30Abraham buaa sɛ, “Nʼasekyerɛ ara ne sɛ, ɛyɛ akyɛdeɛ a mede rema wo de adi adanseɛ sɛ, me na metuu saa abura yi.”\n31Ɛfiri saa ɛberɛ no rekorɔ no, wɔfrɛɛ saa abura no, Beer-Seba a aseɛ ne Ntanka Abura, ɛfiri sɛ, ɛhɔ na wɔn baanu yɛɛ apam no.\n32Wɔyɛɛ apam no wiee wɔ Beer-Seba no, ɔhene Abimelek ne ne Sahene Pikol sane kɔɔ Filistifoɔ asase so. 33Abraham nso duaa dua bi a wɔfrɛ no ɛsɛnteɛ wɔ abura no ho wɔ Beer-Seba. Ɛhɔ na daa na ɔsom Awurade teasefoɔ no. 34Abraham tenaa Filistifoɔ asase no so sɛ ɔmamfrani nna bebree.\nASCB : 1 Mose 21


Забур 16 CARS - Nnwom 16 NA-TWI | Biblica América Latina\nЗабур 16 CARS - Nnwom 16 NA-TWI\nGyidi mu mpaebɔ\n1Bɔ me ho ban, O Onyankopɔn; migye wo di sɛ me guankɔbea. 2 Meka kyerɛ Awurade se, “M’awurade ne wo; nneɛma a mewɔ nyinaa fi wo nkyɛn.” 3 Awurade nkurɔfo a wɔyɛ pɛ wɔ gyidi mu no, wɔn na m’ani gye sɛ me ne wɔn bɛtena. 4 Wɔn a wokodi anyame foforo akyi no twe ɔhaw brɛ wɔn ho. Merenkɔka wɔn afɔrebɔ ho, na merensom wɔn anyame nso.\n5 Wo, Awurade, yɛ nea mewɔ nyinaa, na woma me nea ehia me nyinaa; me daakye asetena hyɛ wo nsa. 6 W’akyɛde a wode ma me yɛ nwonwa na ɛyɛ nneɛma pa nso. 7 Mekamfo Awurade efisɛ, ɔkyerɛ me kwan, na edu anadwo a m’atiboa bɔ me kɔkɔ.\n8 Minim sɛ Awurade ka me ho daa. Ɔbɛn me, na biribiara rentumi mpusuw me. 9 Ɛno nti, mewɔ aseda ne anigye mu. Na mete nka sɛ mewɔ guankɔbea. 10 Efisɛ, wobɔ me ho ban fi owu tumi ase, na worennyaa nea wodɔ no mma ɔnkɔ asaman. 11 Wobɛkyerɛ me kwan a ɛkɔ nkwa mu. Hu a mihu wo no hyɛ me anigye ne anika a ɛnsa da.\nNA-TWI : Nnwom 16


Homeda ho akwankyerɛ (1-3)\nƆsom ntamadan no ho ntoboa (4-29)\nHonhom hyɛɛ Besalel ne Oholiab ma (30-35)\n35 Akyiri yi, Mose frɛɛ Israel asafo nyinaa ka kyerɛɛ wɔn sɛ: “Nea Yehowa aka akyerɛ yɛn sɛ yɛnyɛ ni:+ 2 Nnansia na momfa nyɛ adwuma, na da a ɛto so ason no de, ɛbɛyɛ da kronkron ama mo. Ɛyɛ Yehowa Homeda a mode bɛhome koraa.+ Obiara a ɔbɛyɛ adwuma saa da no, ɛsɛ sɛ wokum no.+ 3 Ɛnsɛ sɛ mosɔ gya wɔ mo tenabea biara Homeda.” 4 Afei Mose ka kyerɛɛ Israel asafo no nyinaa sɛ: “Nea Yehowa aka ni, 5 ‘Munnyigye ntoboa mma Yehowa.+ Obiara a ne koma ka no+ no betumi de nneɛma yi bi abrɛ Yehowa: sika kɔkɔɔ, dwetɛ, kɔbere, 6 hama bruu, hama afasebiri, hama kɔkɔɔ, hama papa a wɔde yɛ nwera, apɔnkye nwi,+ 7 adwennini nhoma a wɔahyɛ no kɔkɔɔ, sukraman* nhoma, ɔkanto dua, 8 ngo a wɔde begu kanea mu, balsam ngo a wɔde bɛyɛ ɔsrango ne aduhuam,+ 9 abohene tuntum ne abo foforo a wɔde bɛbobɔ efɔd*+ ne nkatabo+ mu. 10 “‘Ma adwumayɛfo a wɔn ho akokwaw*+ nyinaa mmra mmɛyɛ nea Yehowa aka nyinaa. 11 Wɔmmɛyɛ ɔsom ntamadan no ne ɛho nneɛma ne ne nkataso, ɛho nnade nketewa ne nnua ne nea wɔde bɛbeabea mu, ɛho adum ne ne nnyinaso; 12 Adaka no+ ne nnua a wɔde bɛsoa+ ne ne mmuaso+ ne ntwamutam+ no; 13 ɔpon no+ ne nnua a wɔde bɛsoa ne ɛso nneɛma nyinaa, paanoo a wɔde kyerɛ;+ 14 kaneadua no+ ne nkanea a esisi so ne ɛho nneɛma nyinaa, ngo a wɔde begu mu;+ 15 afɔremuka a wɔbɛhyew aduhuam wɔ so,+ nnua a wɔde bɛsoa, ɔsrango ne aduhuam,+ ntama* a wɔde bɛsɛn ɔsom ntamadan no kwan ano; 16 afɔremuka a wɔbɛbɔ ɔhyew afɔre wɔ so+ ne kɔbere nkantankantan a ɛda so ne nnua a wɔde bɛsoa ne ɛho nneɛma nyinaa; ɔsɛn no ne ne nnyinaso;+ 17 ntama a wɔde bɛsensɛn adiwo hɔ,+ adum a ɛwɔ hɔ ne ne nnyinaso; ntama* a wɔde bɛsɛn adiwo no kwan ano; 18 nea wɔde bɛbobɔ ɔsom ntamadan no ntama ne adiwo hɔ ntama no atim fam ne ɛho nhama;+ 19 ntaade a wɔanwene no kama+ a wɔde bɛsom wɔ tenabea kronkron hɔ, ɔsɔfo Aaron ntaade kronkron,+ ne ntaade a ne mma de bɛsom sɛ asɔfo no.’” 20 Ɛnna Israel asafo no nyinaa fii Mose anim kɔe. 21 Na obiara a ne koma kaa no no bae,+ na obiara a ne honhom kanyan no no bae, na obeyii ntoboa maa Yehowa sɛ wɔmfa nyɛ ahyiae ntamadan no ne ɛhɔ som adwuma nyinaa ne ntaade kronkron no. 22 Mmarima ne mmea nyinaa puw bae, obiara a ne koma kaa no no bae. Wɔde agude a wɔde bobɔ ntaade mu, asomuade, nkawa, ne agude foforo ne nneɛma a wɔde sika kɔkɔɔ ayɛ nyinaa bi bae. Obiara de sika kɔkɔɔ nneɛma no yɛɛ afɔrebɔde* maa Yehowa.+ 23 Na obiara de nea ɔwɔ bae: hama bruu, hama afasebiri, hama kɔkɔɔ, hama papa a wɔde yɛ nwera, apɔnkye nwi, adwennini nhoma a wɔahyɛ no kɔkɔɔ, ne sukraman nhoma. 24 Obiara a oyii dwetɛ ne kɔbere sɛ ne ntoboa no de brɛɛ Yehowa, na obiara a ɔwɔ ɔkanto dua no nso de bae sɛ wɔmfa nyɛ adwuma no. 25 Mmea a wonim adwuma+ no nyinaa de asaawa yɛɛ nhama,* na nea wɔde bae ni: hama bruu, hama afasebiri, hama kɔkɔɔ, ne hama papa a wɔde yɛ nwera. 26 Afei nso, mmea a wonim adwuma a wɔn koma kaa wɔn no nyinaa de apɔnkye nwi yɛɛ nhama. 27 Nea mpanyimfo no nso de bae ne abohene tuntum ne abo foforo a wɔde bɛbobɔ efɔd ne nkatabo+ mu, 28 ne balsam ngo ne ngo a wɔde begu nkanea mu ne nea wɔde bɛyɛ ɔsrango+ ne aduhuam.+ 29 Sɛnea Yehowa ka kyerɛɛ Mose no, ɔbarima anaa ɔbea biara a ne koma kaa no no de biribi bae sɛ wɔmfa nyɛ adwuma no. Israelfo de ayamye afɔre brɛɛ Yehowa.+ 30 Afei Mose ka kyerɛɛ Israelfo no sɛ: “Hwɛ, Yehowa apaw Hur ba Uri ba a ɔde Besalel a ofi Yuda abusuakuw mu.+ 31 Onyankopɔn de ne honhom ahyɛ no ma, na wama no nyansa, ntease, ne nimdeɛ a ebetumi ama ɔde ahokokwaw ayɛ nsaanodwuma biara, 32 na ɛbɛma wayɛ odwumfo a ɔwɔ sika kɔkɔɔ, dwetɛ, ne kɔbere ho nimdeɛ, 33 ne obi a otumi de abo di adwini na osen nnua de yɛ nneɛma horow nyinaa bi. 34 Ɔde ahyɛ ne komam nso sɛ ɔnkyerɛkyerɛ; ɔno ne Ahisamak ba Oholiab+ a ofi Dan abusuakuw mu. 35 Wama wɔn nimdeɛ+ a wɔde bɛyɛ adwumfo adwuma na wɔde hama adi adwini, na wɔatumi de hama bruu, hama afasebiri, hama kɔkɔɔ, ne hama papa a wɔde yɛ nwera ayɛ ntamanwemfo adwuma. Mmarima yi bɛyɛ nnwuma ahorow nyinaa bi, na wobedi adwini horow nyinaa bi.\n^ Nt., “wɔwɔ nyansa koma.”\n^ Anaa “too asaawa.”


Yeremia 20 | Intanɛt So Bible| Wiase Foforɔ Nkyerɛaseɛ\n20 Bere a Yeremia reka nkɔmhyɛ nsɛm no nyinaa no, na Imer+ ba Pasur, ɔsɔfo a ɔyɛ Yehowa fie so otitiriw no retie.+ 2 Ɛnna Pasur boroo odiyifo Yeremia,+ na ɔde no bɔɔ dua mu+ wɔ Benyamin Atifi Ponkɛse a ɛwɔ Yehowa fie no mu. 3 Na ɛbae sɛ ade kyee no, Pasur yii Yeremia fii dua+ no mu, na Yeremia ka kyerɛɛ no sɛ: “Ɛnyɛ Pasur na Yehowa bɛfrɛ wo bio,+ na mmom ɔbɛfrɛ wo Magor-Misabib.*+ 4 Efisɛ nea Yehowa aka ni, ‘Hwɛ, mɛma woabɔ hu, wo ne w’adɔfo nyinaa, na wɔbɛtotɔ wɔn atamfo nkrante ano+ ma w’aniwa ahu;+ mede Yuda nyinaa bɛhyɛ Babilon hene nsa, na ɔde wɔn bɛkɔ nkoasom mu wɔ Babilon, na ɔde nkrante abobɔ wɔn.+ 5 Mede kurow yi mu nneɛma a wɔaboaboa ano nyinaa ne ne nnɔbae nyinaa ne n’aboɔdenne nyinaa bɛma, na Yuda ahene ademude nyinaa nso, mede bɛhyɛ wɔn atamfo nsa.+ Wɔbɛfow na wɔafa de akɔ Babilon.+ 6 Na wo Pasur, wo ne wo fiefo nyinaa bɛkɔ nkoasom mu;+ wobɛkɔ Babilon, na ɛhɔ na wubewu, na ɛhɔ na wobesie wo ne w’adɔfo nyinaa,+ efisɛ woahyɛ wɔn nkɔntoro.’”+ 7 O Yehowa, woadaadaa me, na mama woadaadaa me. Wode w’ahoɔden abu afa me so, na woadi nkonim.+ Madan asereserede daa nyinaa; obiara di me ho fɛw.+ 8 Daa merekasa a, meteɛm. Awudisɛm ne afowfa na ɛma misu frɛ wo,+ efisɛ Yehowa asɛm ama mayɛ ahohora ne nsopa daa nyinaa.+ 9 Ɛnna mekae sɛ: “Meremmɔ ne din, na merenkasa ne din mu bio.”+ Nanso ɛyɛɛ me komam sɛ ogya a ɛredɛw a wɔato mu me nnompe mu; mebrɛe, na mantumi ankura mu bio.+ 10 Metee nnipa pii nsekudi.+ Ná ahude wɔ baabiara. “Monka mma wɔnte, na yɛnka ne ho asɛm no bi.”+ Onipa biara a ɔka kyerɛ me sɛ “Asomdwoe” no, ɔno nso rehwehwɛ sɛ mɛwatriw.+ Wɔka sɛ: “Ebia wɔbɛdaadaa no,+ na yɛadi no so nkonim na yɛatɔ no so were.” 11 Nanso Yehowa gyina m’akyi+ sɛ ɔdɔmmarima a ne ho yɛ hu.+ Ɛno nti na m’ataafo behintiw na wɔrennyina no.+ Wɔn ani bewu paa, efisɛ ɛrensi wɔn yiye. Wɔn aniwu no rentwam da, na werɛ remfi da.+ 12 O asafo Yehowa, wo na wohwehwɛ ɔtreneeni mu;+ wo na wuhu asaabo ne koma+ mu. Ma minhu aweredi a wode bɛba wɔn so,+ efisɛ wo na mede m’asɛm adan wo.+ 13 Monto dwom mma Yehowa! Munyi Yehowa ayɛ! Na wagye ohiani kra afi abɔnefo nsam.+ 14 Nnome nka da a wɔwoo me no! Ɛda a me maame woo me no, mma wonnhyira saa da no!+ 15 Nnome nka ɔbarima a ɔbɛkaa asɛmpa kyerɛɛ me papa sɛ: “Wɔawo ɔbabarima ama wo” no! Ɔma odii ahurusi.+ 16 Ma saa ɔbarima no nyɛ sɛ nkurow a Yehowa abutuw nanso anyɛ No yaw no.+ Ma ɔnte osũ anɔpa, na awia ketee nso, ɔnte ɔko torobɛnto nka.+ 17 Dɛn nti na wankum me prɛko ɔyafunu mu, na me maame anyɛ m’amusiei, na ne nyinsɛn anka ne yam daa?+ 18 Dɛn nti koraa na mifi yafunu mu bae+ sɛ merebehu adwumaden ne awerɛhow+ na me nna aba awiei aniwu mu?+\n^ Ase ne, “Ehu wɔ afa nyinaa.”


“Tie Nteɛso Na Hu Nyansa”—Mmebusɛm 8:33 | Adesua\nƆwɛn-Aban—Nea Adesua Nsɛm Wom | March 2018\nKENKAN WƆ Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Tie Nteɛso Na Hu Nyansa”\n‘Me mma, muntie nteɛso na munhu nyansa.’—MMEB. 8:32, 33.\nNNWOM: 56, 89\nƆkwan bɛn so na Yehowa tɔ ne bo ase boa yɛn ma yehu sɛnea yɛbɛhyɛ yɛn ho so?\nAwofo bɛyɛ dɛn atete wɔn mma wɔ Yehowa nteɛso mu?\nSɛ ɛba sɛ wogyina Kyerɛwnsɛm so de nteɛso bi ma yɛn wɔ Kristofo asafo no mu a, yɛbɛyɛ dɛn anya so mfaso yiye?\n1. Yɛyɛ dɛn nya nyansa, na mfaso bɛn na ɛwɔ so?\nYEHOWA yɛ nyansa nyinaa Wura; ne nyansa no, oyi ne yam ma afoforo bi. Yakobo 1:5 ka sɛ: “Sɛ ɛka mo mu bi nyansa a, ma ɔnkɔ so ara mmisa Onyankopɔn efisɛ oyi ne yam ma nnipa nyinaa ade a ahohora biara nnim.” Ɔkwan baako a yɛfa so nya Onyankopɔn nyansa ne sɛ yebegye ne nteɛso atom. Saa nyansa no bɛbɔ yɛn ho ban na yɛanyɛ nneɛma bɔne, na ɛbɛboa yɛn ama yɛakɔ so abata Yehowa ho. (Mmeb. 2:10-12) Wei bɛma yɛde ‘yɛn ho asie Onyankopɔn dɔ mu, na yɛakɔ daa nkwa mu.’—Yuda 21.\n2. Dɛn na yɛbɛyɛ na yɛn ani asɔ Onyankopɔn nteɛso?\n2 Bɔne mu a wɔwoo yɛn, ntetee a yenyae, ne nneɛma foforo ma ɛyɛ den sɛ yebegye nteɛso atom anaasɛ yebebu no sɛ biribi a ɛbɛboa yɛn. Sɛ yehu sɛ nteɛso boa yɛn a, ɛma yɛn ani sɔ, na yehu sɛ Onyankopɔn dɔ yɛn. Mmebusɛm 3:11, 12 ka sɛ: “Me ba, mpo Yehowa nteɛso, . . . efisɛ nea Yehowa dɔ no na ɔka n’anim.” Nokwasɛm ne sɛ, ɛnsɛ sɛ yɛma yɛn werɛ fi da sɛ Yehowa pɛ sɛ esi yɛn yiye. (Kenkan Hebrifo 12:5-11.) Esiane sɛ Onyankopɔn nim yɛn yiye nti, bere nyinaa, nteɛso a ɛfata a ɛbɛboa yɛn na ɔde ma yɛn. Afei momma yɛnhwɛ nteɛso ahorow nnan: (1) sɛnea yɛbɛhyɛ yɛn ho so, (2) nteɛso a awofo de ma wɔn mma, (3) nteɛso a wɔde ma yɛn wɔ Kristofo asafo no mu, (4) biribi a ɛkyɛn yaw a nteɛso ma yedi bere tiaa mu.\nYƐHYƐ YƐN HO SO A, ƐKYERƐ SƐ YENIM NYANSA\n3. Dɛn na ɛboa abofra ma osua sɛnea ɔbɛhyɛ ne ho so? Ma ɛho nhwɛso.\n3 Yɛhyɛ yɛn ho so a, ɛma yetumi di yɛn ho so wɔ sɛnea yɛyɛ yɛn ade ne sɛnea yedwen nneɛma ho. Ahohyɛso wɔ hɔ yi, wɔmfa nwo yɛn. Ɛsɛ sɛ yesua. Nhwɛso bi ni. Sɛ abofra bi resua sakre ka a, ne papa anaa ne maame taa so sakre no mu sɛnea ɛbɛyɛ a ɔrenhwe ase. Nanso, sɛ abofra no hu sakre no so tena a, ɔwofo no gyae mu nkakrankakra. Afei, sɛ abofra no hu sakre no ka yiye a, ɔwofo no gyae mu koraa. Awofo nso, sɛ wɔtɔ wɔn bo ase de ntetee ma wɔn mma nkumaa bere nyinaa wɔ “Yehowa nteɛso ne nyansakyerɛ mu” a, na wɔreboa wɔn mma no ama wɔahu sɛnea wɔbɛhyɛ wɔn ho so na ama wɔahu nyansa.—Efe. 6:4.\n4, 5. (a) Adɛn nti na ahohyɛso yɛ “nipasu foforo” no fã titiriw? (b) Sɛ ‘yɛhwe ase mpɛn nson’ mpo a, adɛn nti na ɛnsɛ sɛ yɛma yɛn abam bu?\n4 Wɔn a wonyin ansa na wɔahu Yehowa no nso, ɛsɛ sɛ wosua sɛnea wɔbɛhyɛ wɔn ho so. Ɛwom, ebia wotumi hyɛ wɔn ho so wɔ nneɛma bi mu. Nanso Yehowa som mu deɛ, wonnya nyɛɛ Kristo asuafo a wɔn ho akokwaw. Ne nyinaa mu no, sɛ wosua sɛ wɔbɛhyɛ Kristo “nipasu foforo” no a, nkakrankakra wɔn ho bɛkokwaw. (Efe. 4:23, 24) Sɛ yɛn ho bɛkokwaw ankasa a, ehia sɛ yɛhyɛ yɛn ho so. Sɛ yɛyɛ saa a, ɛboa yɛn ma ‘yekyi bɔne ne wiase akɔnnɔ, na yɛn adwenem da hɔ na yɛde trenee ne onyamesom pa tena wiase nhyehyɛe yi mu.’—Tito 2:12.\n5 Ɛwom, yɛn nyinaa yɛ bɔne. (Ɔsɛnk. 7:20) Nanso sɛ yɛhwe ase anaasɛ yedi mfomso a, ɛno nkyerɛ sɛ yentumi nhyɛ yɛn ho so anaa yenni ahohyɛso koraa. Mmebusɛm 24:16 ka sɛ: “Ɔtreneeni hwe ase mpɛn ason mpo a, ɔbɛsɔre.” Dɛn na ɛbɛboa yɛn ama yɛasɔre bio? Ɛnyɛ yɛn ankasa ahoɔden, na mmom Onyankopɔn honhom. (Kenkan Filipifo 4:13.) Honhom no aba no, ne fã bi ne ahosodi, na ɛte sɛ ahohyɛso.\n6. Dɛn na ɛbɛma yɛn ani agye Onyankopɔn asɛm sua ho yiye? (Hwɛ mfonini a ɛwɔ adesua yi mfiase no.)\n6 Sɛ yefi yɛn komam bɔ mpae, na yesua Bible dwinnwen ho a, ɛno nso bɛboa yɛn ama yɛatumi ahyɛ yɛn ho so. Nanso, sɛ ɛyɛ den ma wo sɛ wubesua Onyankopɔn Asɛm nso ɛ? Ebia w’ani nnye adesua ho. Nanso kae sɛ, sɛ woma Yehowa kwan a, ɔbɛboa wo. Yehowa betumi aboa wo ama ‘woanya akɔnnɔ’ ama n’Asɛm no. (1 Pet. 2:2) Nea edi kan, bɔ Yehowa mpae na ɔmmoa wo mma wonhyɛ wo ho so, na woatumi asua n’Asɛm no. Afei, yɛ mpae a wobɔe no ho adwuma. Mfiase no, woresua ade a, wubetumi de bere tiaa bi ayɛ saa. Bere rekɔ so no, adesua bɛyɛ mmerɛw ama wo, na w’ani begye ho kɛse! Nokwasɛm ne sɛ, sɛ wotena ase komm sɛ woresua Yehowa ho asɛm na wudwinnwen ho a, wubehu sɛ w’ani begye ho pa ara.—1 Tim. 4:15.\n7. Ɔkwan bɛn so na sɛ yɛhyɛ yɛn ho so a, ebetumi aboa yɛn ama yɛadu botae a yɛde sisi yɛn anim wɔ Yehowa som mu ho?\n7 Yɛhyɛ yɛn ho so a, ɛboa yɛn ma yedu botae a yɛde sisi yɛn anim wɔ Yehowa som mu ho. Yɛnhwɛ agya bi a ohui sɛ nsi ne ahokeka a ɔde som Yehowa no ano rebrɛ ase. Ɔma ɛyɛɛ no asɛnhia, enti ɔde yɛɛ ne botae sɛ ɔbɛyɛ daa akwampae adwuma. Ɔkenkanee akwampae adwuma no ho nsɛm wɔ yɛn nsɛmma nhoma mu. Wei a ɔyɛe ne mpae a ɔbɔe hyɛɛ no den ma ɔne Yehowa abusuabɔ yɛɛ kama. Afei nso, bere biara a ɛbɛyɛ yiye no, na ɔyɛ akwampaefo aboafo adwuma. Ekosii sɛn? Wamma biribiara ansiw no kwan, na mmom ɔkɔɔ so de n’adwene sii daa akwampae adwuma a na ɔpɛ sɛ ɔyɛ no so. Awiei koraa no, ɔbɛyɛɛ daa kwampaefo.\nTETE WO MMA WƆ YEHOWA NTEƐSO MU\nWɔbɛwo mmofra no, na wonnim papa ne bɔne; wohia ntetee (Hwɛ nkyekyɛm 8)\n8-10. Dɛn na ebetumi aboa awofo a wɔyɛ Kristofo ama wɔatete wɔn mma ama wɔasom Yehowa? Ma ɛho nhwɛso.\n8 Awofo a wɔyɛ Kristofo wɔ hokwan kɛse sɛ wɔtete wɔn mma wɔ “Yehowa nteɛso ne nyansakyerɛ mu.” (Efe. 6:4) Wei yɛ adwuma a ɛyɛ den, titiriw wɔ ɛnnɛ wiase yi mu. (2 Tim. 3:1-5) Nokwasɛm ne sɛ, wɔbɛwo mmofra no, na wonnim papa ne bɔne. Ɛwom, ahonim deɛ, wɔbɛwo wɔn no na wɔwɔ bi. Nanso, ehia sɛ yɛboa wɔn ma wɔtete wɔn ahonim anaa wɔteɛteɛ no. (Rom. 2:14, 15) Bible ho nhoma bi ka sɛ Hela asɛmfua a wɔkyerɛɛ ase “nteɛso” no betumi nso akyerɛ “mmofra ntetee.”\n9 Sɛ awofo teɛ wɔn mma so wɔ ɔdɔ mu a, mmofra no taa nya akomatɔyam. Awofo no boa wɔn ma wohu sɛ ahofadi wɔ baabi a ekosi, na nea wɔbɛyɛ biara no, wobetwa so aba pa anaa aba bɔne. Ɛnde, ɛho hia pa ara sɛ awofo a wɔyɛ Kristofo hwehwɛ Yehowa akwankyerɛ. Kae sɛ, ɛsono ɔkwan a wɔfa so tete mmofra wɔ baabiara, na ɛkɔ so sakra bere nyinaa. Nanso, awofo a wotie Onyankopɔn deɛ, wɔmfa wɔn ankasa adwene ntete wɔn mma, na saa ara nso na wɔmfa wɔn ho nto nnipa adwene anaa nnipa nyansa so.\n10 Momma yensua biribi mfi Noa asɛm no mu. Bere a Yehowa ka kyerɛɛ Noa sɛ ɔnyɛ adaka no, na onni ho nimdeɛ biara. Ná ɔnyɛɛ adaka da. Enti, na gye sɛ ɔde ne ho to Yehowa so; nea Yehowa ka kyerɛɛ no no, “saa pɛpɛɛpɛ” na ɔyɛe. (Gen. 6:22) Dɛn na efii mu bae? Bere a ɔde ne ho too Yehowa so no, otumi yɛe. Wanyɛ a, anka ɔne n’abusua rennya nkwa! Noa tumi tetee ne mma yiye nso. Nea ɛma otumi yɛɛ adaka no, ɛno ara na ɛboaa no ma otumi tetee ne mma no. Ɛne sɛ, ɔmaa Onyankopɔn nyansa kyerɛɛ no kwan. Enti ɔkyerɛkyerɛɛ ne mma yiye, na ɔyɛɛ nhwɛso pa maa wɔn. Ná wei nyɛ mmerɛw wɔ wiase bɔne a na ɛwɔ hɔ ansa na Nsuyiri no reba no.—Gen. 6:5.\n11. Adɛn nti na ɛsɛ sɛ awofo yere wɔn ho tete wɔn mma?\n11 Awofo, mobɛyɛ dɛn ayɛ “saa pɛpɛɛpɛ” wɔ Onyankopɔn ani so? Muntie Yehowa. Momma ɔmfa n’Asɛm ne akwankyerɛ a ɔnam n’ahyehyɛde no so de ma yɛn no mmoa mo mma montete mo mma. Akyiri yi, ebia mo mma bɛda mo ase sɛ moyɛɛ saa! Onua bi kyerɛwee sɛ: “M’ani sɔ ntetee a m’awofo de maa me pa ara. Wɔyɛɛ nea wobetumi biara sɛ wɔbɛkyerɛkyerɛ me ama aka me koma. Wɔka ho bi pa ara na ama mabɛn Yehowa.” Ne nyinaa akyi no, mmɔden biara a awofo bɔ no, mmofra binom gyae Yehowa som. Nanso, awofo a wɔyɛɛ nea wobetumi biara de nokware no duaa wɔn ba komam no deɛ, wɔn ahonim mmu wɔn fɔ. Afei nso, wobetumi ahwɛ kwan sɛ daakye wɔn ba a wafom kwan no bɛsan aba “fie,” kyerɛ sɛ, ɔbɛsan aba Yehowa nkyɛn.\n12, 13. (a) Sɛ wotu abofra bi fi asafo no mu a, dɛn na n’awofo a wɔyɛ Kristofo yɛ de kyerɛ sɛ wotie Onyankopɔn? (b) Bere a awofo bi tiee Yehowa asɛm no, mfaso bɛn na abusua no nyae?\n12 Osetie ho sɔhwɛ baako a ɛyɛ den pa ara ma awofo binom ne sɛnea wɔne wɔn ba a wɔatu no afi asafo no mu bɛyɛ. Wotuu maame bi babea fii asafo no mu, na ne ba no fii fie. Momma yɛnhwɛ nea maame no yɛe. Maame no ka sɛ: “Mekenkan yɛn nhoma ahorow hwɛe sɛ menya biribi a megyina so ne me babea no ne me banana no abɔ.” Ɔde kaa ho sɛ: “Nanso, me kunu tɔɔ ne bo ase boaa me ma mihui sɛ saa bere no deɛ, yɛn babea no nni yɛn nsam bio, enti ɛnsɛ sɛ yɛde yɛn ho gyigye ne nsɛm mu.”\n13 Mfe bi akyi no, wɔsan gyee ne babea no baa asafo no mu. Maame no kae sɛ: “Seesei ɛkame ayɛ sɛ da biara ɔne me kasa wɔ tɛlɛfon so, anaa ɔbrɛ me text message! Obu me ne me kunu yiye, efisɛ onim sɛ yetiee Onyankopɔn. Yɛne yɛn babea no ntam ayɛ kama.” Sɛ wɔatu wo ba afi asafo no mu a, wode ‘wo koma nyinaa bɛto Yehowa so, na woremfa wo ho ntweri w’ankasa ntease’ anaa? (Mmeb. 3:5, 6) Monkae sɛ, Yehowa nteɛso ma yehu sɛ ne nyansa ne ne dɔ nni ano. Mommma mo werɛ mmfi sɛ Yehowa de ne Ba no bɔɔ afɔre maa yɛn nyinaa, na mo ba no nso ka ho. Onyankopɔn mpɛ sɛ obiara bɛsɛe. (Kenkan 2 Petro 3:9.) Enti awofo, monkɔ so nnya gyidi sɛ Yehowa nteɛso ne n’akwankyerɛ yɛ papa. Awofo, nea Yehowa ka kyerɛ mo sɛ monyɛ no, sɛ ɛyɛ den sɛ dɛn ara mpo a, monyɛ. Enti, muntie Onyankopɔn nteɛso, na ɛnsɛ sɛ mosɔre tia.\n14. Yehowa akwankyerɛ a ɔnam “ofiehwɛfo nokwafo no” so de ma yɛn no, yɛyɛ dɛn nya so mfaso?\n14 Yehowa ahyɛ bɔ sɛ ɔbɛhwɛ Kristofo asafo no so abɔ ho ban, na wakyerɛkyerɛ emufo. Akwan pii na ɔfa so yɛ saa. Ebi ni. Ɔde asafo no ahyɛ ne Ba no nsa. Ne Ba no nso apaw “ofiehwɛfo nokwafo” bi sɛ ɔmma yɛn honhom fam aduan wɔ bere a ɛsɛ mu. (Luka 12:42) Akwan pii na wɔfa so ma yɛn saa aduan no. Ɛma yenya akwankyerɛ pa, anaa nteɛso. Bisa wo ho sɛ, ‘Mpɛn ahe na matie ɔkasa bi anaa makan asɛm bi wɔ yɛn nsɛmma nhoma bi mu ama aka me koma ma mayɛ nsakrae wɔ me nsusuwii anaa me nneyɛe mu?’ Sɛ wo mmuae kyerɛ sɛ ɛtaa boa wo ma woyɛ nsakrae a, ɛnde di ahurusi! Ɛkyerɛ sɛ, woama kwan ma Yehowa renwene wo, anaa ɔreteɛ wo so, na ɛbɛboa wo.—Mmeb. 2:1-5.\n15, 16. (a) “Nnipa” a wɔde wɔn ama sɛ “akyɛde” wɔ asafo no mu no, yɛbɛyɛ dɛn anya wɔn so mfaso? (b) Dɛn na yɛbɛyɛ na ama asafo mu mpanyimfo no de anigye ayɛ wɔn adwuma no?\n15 Afei nso, Kristo de “nnipa” maa asafo no sɛ “akyɛde.” Wɔyɛ asafo mu mpanyimfo a wɔhwɛ Onyankopɔn nguankuw no so. (Efe. 4:8, 11-13) Yɛbɛyɛ dɛn anya akyɛde a ɛsom bo yi so mfaso? Ade baako ne sɛ yebesuasua asafo mu mpanyimfo no gyidi ne wɔn nhwɛso pa. Ade foforo nso ne sɛ yebetie Kyerɛwnsɛm mu afotu a wɔde ma yɛn no. (Kenkan Hebrifo 13:7, 17.) Momma yɛnkae sɛ asafo mu mpanyimfo no dɔ yɛn, na wɔpɛ sɛ yɛbɛn Yehowa yiye. Ɛho nhwɛso ne sɛ, sɛ wohu sɛ yɛtoto asafo nhyiam mu anaa wohu sɛ nsi ne ahokeka a yɛde yɛ ɔsom adwuma no ano rebrɛ ase a, akyinnye biara nni ho sɛ, wɔbɛyɛ ntɛm aboa yɛn. Wobetie yɛn, na afei wɔafi ɔdɔ mu ahyɛ yɛn nkuran, na wɔde Kyerɛwnsɛm mu afotu a ɛfata ama yɛn. Wuhu sɛ mmoa a ɛte saa yɛ ɔdɔ a Yehowa da no adi kyerɛ wo anaa?\n16 Kae sɛ, ebetumi ayɛ den ama asafo mu mpanyimfo no sɛ wɔbɛbɛn yɛn na wɔatu yɛn fo. Bere a Ɔhene Dawid yɛɛ bɔne a emu yɛ duru na ɔpɛ sɛ ɔkata so no, ɛkɔbae sɛ ɛsɛ sɛ odiyifo Natan ne no kɔkasa. Wunhu sɛ na ɛbɛyɛ den ama odiyifo no? (2 Sam. 12:1-14) Petro yɛ asomafo 12 no mu baako. Bere bi, ɔne ne nuanom a wɔyɛ Yudafo dii no yiye sen ne nuanom a wɔnyɛ Yudafo. Ɛho behiae sɛ na ɔsomafo Paulo teɛ Petro so. Ɛno nso, wunhu sɛ na Paulo behia akokoduru pa ara ansa na watumi ayɛ saa? (Gal. 2:11-14) Enti dɛn na wobɛyɛ na ama w’asafo mu mpanyimfo no adesoa so atew? Brɛ wo ho ase, tew w’anim, na kyerɛ nea wɔyɛ ma wo no ho anisɔ. Mmoa a wɔde ma wo no, fa no sɛ ɛyɛ ɔdɔ a Onyankopɔn reda no adi akyerɛ wo. Woyɛ saa a, ɛnyɛ wo nko ara na wubenya so mfaso, na mmom ɛbɛma mpanyimfo no de anigye kɛse ayɛ wɔn adwuma no.\n17. Dɛn na asafo mu mpanyimfo yɛe de boaa onuawa bi?\n17 Ɔhaw a onuawa bi faa mu bere bi a atwam nti, na ɛyɛ den ma no sɛ ɔbɛdɔ Yehowa. Ɔkaa sɛ: “Bere bi a ɔhaw a mefaa mu ne nsɛm foforo maa me werɛ howee a na migye me ho a ennye no, mihui sɛ ɛsɛ sɛ meka m’asɛm kyerɛ asafo mu mpanyimfo no. Wɔanka m’anim, na saa ara nso na wɔankasa antia me, na mmom wɔhyɛɛ me nkuran, ɛnna wɔhyɛɛ me den. Bere biara a yɛbɛpɔn asafo nhyiam no, sɛ wonni adagyew sɛ dɛn ara mpo a, na wɔn mu baako bisa sɛnea me ho te. Esiane nea mefaa mu no nti, na ɛyɛ den sɛ megye adi sɛ Onyankopɔn dɔ me. Nanso, mpɛn pii na Yehowa afa asafo no ne asafo mu mpanyimfo no so ama mahu sɛ ɔdɔ me. Mebɔ mpae sɛ merentwe me ho mfi ne ho da.”\nDƐN NA ƐKYƐN YAW BIARA NTEƐSO MA YEDI?\n18, 19. Dɛn na ɛkyɛn yaw biara a nteɛso ma yedi? Ma ɛho nhwɛso.\n18 Ɛwom sɛ wɔteɛ yɛn so a, ebetumi ayɛ yɛn yaw deɛ, nanso biribi wɔ hɔ a ɛyɛ yaw koraa sen saa. Ɛno ne ɔhaw a ebetumi aba yɛn so bere a yɛapo Yehowa nteɛso. (Heb. 12:11) Yɛnhwɛ nhwɛso mmienu: Kain ne Ɔhene Sedekia. Bere a Kain faa ne nua Habel ho abufuw sɛ obekum no no, Onyankopɔn tuu Kain fo sɛ: “Dɛn na ama wo bo afuw saa, na dɛn nti na woakunkum w’anim yi? Sɛ wosakra yɛ papa a, w’anim remma nyam anaa? Na sɛ woansakra anyɛ papa a, ɛnde bɔne butuw w’abobow ano, na ɛrehwehwɛ wo; adɛn na wunni no so?” (Gen. 4:6, 7) Kain antie, enti ɔyɛɛ bɔne. Ɛyaw ne amanehunu pii a anka Kain betumi akwati no, ɔkɔfa baa ne ho so. (Gen. 4:11, 12) Sɛ Kain tiee Onyankopɔn nteɛso a, anka wankɔfa ɛyaw pii anwowɔ ne ho.\n19 Sedekia yɛ ɔhene a ɔyɛ ohufo na ne tirim yɛ den. Odii ade bere a na nneɛma nkɔ yiye koraa wɔ Yerusalem. Odiyifo Yeremia tuu Sedekia fo mpɛn pii sɛ omfi n’akwammɔne so, nanso ɔhene no antie Yehowa nteɛso. Nea efii wei mu nso bae yɛ awerɛhow. (Yer. 52:8-11) Yehowa mpɛ sɛ yebehu amane a ɛte saa!—Kenkan Yesaia 48:17, 18.\n20. Dɛn na wɔn a wotie Onyankopɔn nteɛso benya daakye? Wɔn a wontie nso, dɛn na ɛbɛba wɔn so daakye?\n20 Ɛnnɛ wiase no, nnipa pii mfa nteɛso nyɛ hwee; wonhu nea enti a ɛsɛ sɛ wɔhyɛ wɔn ho so. Nanso ɛrenkyɛ, obiara a ɔpo Onyankopɔn nteɛso no behu amane papaapa. (Mmeb. 1:24-31) Enti momma ‘yentie nteɛso na yenhu nyansa.’ Mmebusɛm 4:13 ka sɛ, “so nteɛso mu; nnyaa mu. Kora so, na ɛne wo nkwa.”\nEhia Sɛ Kristofo Bɔ Asu\nAwofo, Moreboa Mo Ba Ama Wanya Nkɔso Abɔ Asu?\nNSƐMMISA A EFI AKENKANFO HƆ Nsɛmmisa a Efi Akenkanfo Hɔ\nAhɔhoyɛ Yɛ Su a Ɛyɛ Fɛ, Na Ɛho Hia Pa Ara!\nASETENAM NSƐM Yehowa Nnii Me Huammɔ Da!\nNteɛso—Ɛkyerɛ Onyankopɔn Dɔ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM March 2018\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM March 2018\nƆWƐN-ABAN—NEA ADESUA NSƐM WOM March 2018


Bible Mu Ti ne Nkyekyɛm Ahorow—Hena na Ɔde Hyehyɛɛ Mu, na Bere Bɛn na Ɔyɛ Saa?\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Mixe Myanmar Nahuatl (Central) Nahuatl (Northern Puebla) Ndebele Ndonga Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Runyankore Russian Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Tigrinya Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zapotec (Isthmus) Zulu\nEti ne Nkyekyɛm Ahorow—Hena na Ɔde Hyehyɛɛ Bible no Mu?\nFA NO sɛ na woyɛ Kristoni wɔ asomafo no bere so. Ná asafo a wowom no nyaa krataa fii ɔsomafo Paulo hɔ nkyɛe. Bere a wɔrekenkan akyerɛ mo no, wuhui sɛ mpɛn pii no na Paulo fa emu nsɛm no bi fi “nkyerɛwee kronkron,” Hebri Kyerɛwnsɛm no mu. (2 Timoteo 3:15) Enti woka sɛ ‘mepɛ sɛ mihu Hebri Kyerɛwnsɛm no fã a Paulo faa ne nsɛm no fii.’ Nanso, na wei renyɛ mmerɛw. Dɛn ntia?\nENNI TI NE NKYEKYƐM AHOROW\nSɛ wohwɛ “nkyerɛwee kronkron” a na ɛwɔ hɔ wɔ Paulo bere so no a, na ɛte sɛn? Baako mfonini na ɛwɔ kratafa yi no. Ɛyɛ Yesaia nhoma no fã bi a ɛka Po a Awu Nhoma Mmobɔwee no ho. Wuhu no sɛn? Eti ne nkyekyɛm biara nni mu! Ɛnte sɛ Bible a yɛkenkan nnɛ a ɛwɔ ti ne nkyekyɛm ahorow no.\nBible akyerɛwfo no ankyekyɛ wɔn nsɛm no mu anyɛ no ti ne nkyekyɛm ahorow. Wɔkyerɛw nsɛm a Onyankopɔn ka kyerɛɛ wɔn no nyinaa sɛnea ɛbɛyɛ a wɔn a wɔkenkan no nso bɛkenkan nsɛm no nyinaa. Ɛnyɛ saa na wopɛ sɛ woyɛ bere a wunya krataa bi fi wo dɔfo hɔ no? Wokenkan krataa no nyinaa na ɛnyɛ emu nsɛm no bi kɛkɛ.\nNanso, ti ne nkyekyɛm ahorow a na enni mu no de ɔhaw bi bae. Nea na Paul betumi de akyerɛ sɛ ɔfaa ne nsɛm no bi fii Hebri Kyerɛwnsɛm no mu ara ne sɛ ɔbɛka sɛ “wɔakyerɛw sɛ,” anaa “sɛnea Yesaia ka too hɔ no.” (Romafo 3:10; 9:29) Sɛ na wunnim “nkyerɛwee kronkron” no yiye a, na ɛbɛyɛ den sɛ wubehu baabi a ɔfaa ne nsɛm no fii.\nAfei nso, na saa “nkyerɛwee kronkron” no nyɛ asɛm baako pɛ a efi Onyankopɔn hɔ. Ɛrekɔ afeha a edi kan Y.B. awiei no, na Bible no abɛyɛ nhoma mmaako mmaako 66! Enti, nnipa a wɔkenkan Bible no mu dodow no ara ani gye ho sɛ ɛwɔ ti ne nkyekyɛm ahorow. Wei boa ma wotumi hu nsɛm pɔtee bi, te sɛ nsɛm pii a Paulo fa fii Hebri Kyerɛwnsɛm no mu kae wɔ ne nkrataa a ɔkyerɛwee no mu.\n‘Ɛnde’ ebia wubebisa sɛ, ‘hena na ɔde ti ne nkyekyɛm ahorow no hyehyɛɛ Bible no mu?’\nHENA NA ƆDE TI AHOROW NO HYEHYƐƐ MU?\nWɔkyerɛ sɛ England sɔfo bi a wɔfrɛ no Stephen Langton a akyiri yi ɔbɛyɛɛ Canterbury Sɔfopanyin no na ɔde ti ahorow hyehyɛɛ Bible no mu. Afeha a ɛto so 13 Y.B. mfiase na ɔyɛɛ saa. Saa bere no, na ɔkyerɛ ade wɔ Paris Sukuupɔn mu wɔ France.\nNá nhomanimfo abɔ mmɔden afa akwan horow so sɛ wɔbɛkyekyɛ Bible no mu ayɛ no ti ahorow ansa na wɔrewo Langton. Ɛbɛyɛ sɛ wɔyɛɛ saa na sɛ wɔhwehwɛ Bible mu asɛm bi a, anyɛ den. Hwɛ sɛnea na ɛyɛ mmerɛw sɛ wobehu asɛm bi wɔ ti baako pɛ mu sen sɛ anka wɔbɛhwehwɛ asɛnkoro no ara wɔ nhoma baako te sɛ Yesaia nhoma a ɛwɔ ti ahorow 66 no mu.\nNanso, wei nyinaa de ɔhaw bi bae. Nhomanimfo no mu biara faa ɔkwan a ɔpɛ sɛ so na ɔkyekyɛɛ Bible no mu yɛɛ no ti ahorow. Sɛ nhwɛso no, wɔn mu baako kyekyɛɛ Marko Asɛmpa no mu yɛɛ no ti ahorow bɛyɛ 50, na ɛnyɛ 16 a ɛwɔ hɔ nnɛ no. Sukuufo a wofi aman pii mu besuaa ade wɔ Paris wɔ Langton bere so no, wɔde Bible fi wɔn man mu bae. Nanso, sɛ akyerɛkyerɛfo no twe adwene si Bible mu asɛm bi so a, na sukuufo no nhu faako a ɛwɔ wɔ wɔn de no mu. Dɛn ntia? Efisɛ na ti ahorow a ɛwɔ akyerɛkyerɛfo no Bible mu no ne sukuufo no de no nhyia.\nEnti Langton san kyekyɛɛ mu foforo. The Book—A History of the Bible nhoma no ka sɛ: “Nhoma akyerɛwfo ne wɔn a na wɔpɛ Bible akenkan ani gyee” nea ɔyɛe no ho. Enti ankyɛ koraa na “nnipa pii a wɔwɔ Europa ani gyee ho.” Eti ahorow a ɛwɔ Bible dodow no ara mu nnɛ no, Langton na ɔhyehyɛe.\nHENA NA ƆDE NKYEKYƐM AHOROW HYEHYƐƐ MU?\nBɛyɛ mfe 300 akyi wɔ afeha a ɛto so 16 mfinimfini mu hɔ no, Robert Estienne, Franseni nhomanimfo ne nhomatintimfo ma ɛyɛɛ mmerɛw mpo. Na ne botae ne sɛ ɔbɛma nnipa pii asua Bible no. Ohui sɛ, sɛ Bible no wɔ ti ne nkyekyɛm ahorow a nsonsonoe biara nni mu a, ɛbɛboa paa.\nƐnyɛ Estienne na odii kan nyaa adwene sɛ ɔbɛkyekyɛ Bible no mu ayɛ no nkyekyɛm ahorow. Ná ebinom adi kan ayɛ saa dedaw. Ɛho nhwɛso ni. Na Yudafo akyerɛwfo akyekyɛ Hebri Kyerɛwnsɛm anaa nea wɔtaa frɛ no Apam Dedaw no mu ayɛ no nkyekyɛm ahorow wɔ mfe pii a atwam no mu; na ti biara nka ho. Bio nso, sɛnea wɔfaa akwan horow so kyekyɛɛ ti ahorow no mu sɛnea wɔpɛ no, saa ara na wɔyɛɛ nkyekyɛm ahorow no nso.\nEstienne san kyekyɛɛ Kristofo Hela Kyerɛwnsɛm anaa nea wɔfrɛ no Apam Foforo no mu yɛɛ no nkyekyɛm ahorow bio. Afei ɔde kaa nea na ɛwɔ Hebri Kyerɛwnsɛm no mu dedaw no ho. Wɔ afe 1553 mu no, otintimii Bible a edi kan a na ti ne nkyekyɛm ahorow wom. Ná ɛwɔ Franse kasa mu. Eti ne nkyekyɛm ahorow a na ɛwom no te sɛ nea ɛwɔ ɛnnɛ Bible dodow no ara mu no. Ebinom kasa tiae na wɔkae sɛ ɛmma Bible mu nsɛm no ntoatoam. Nanso afoforo a wotintim Bible no gyee ne de no toom ntɛm ara.\nƐBOA WƆN A WOSUA BIBLE\nMfaso wɔ Bible a wɔakyekyɛ mu ayɛ no ti ne nkyekyɛm ahorow no so. Ɛma wuhu Bible mu asɛm “pɔtee bi.” Ɛyɛ nokware, ɛnyɛ Onyankopɔn na ɔma wɔkyekyɛɛ Bible no mu yɛɛ no ti ne nkyekyɛm ahorow. Na ɛtɔ mmere bi mpo a, ɛmma emu nsɛm no ntoatoam. Nanso, ɛma ɛyɛ mmerɛw sɛ yɛbɛtwe adwene asi emu asɛm bi so anaa yɛbɛka ne nkyekyɛm bi a yɛn ani gye ho paa ho asɛm akyerɛ afoforo. Ɛte sɛ nea sɛ yɛkenkan asɛm bi a yɛn ani gye ho fi nhoma bi mu a, yɛhyɛ no nsow no.\nƐwom, ti ne nkyekyɛm ahorow no mma ɛnyɛ den sɛ yɛbɛkenkan Bible no de, nanso kae sɛ nea ɛho hia paa ne sɛ, wobɛte asɛm a Onyankopɔn ama wɔakyerɛw no ase. Fa yɛ wo su sɛ wubehu adwene a ɛwɔ emu nsɛm no mu sen sɛ wobɛkenkan nkyekyɛm ahorow no kɛkɛ. Sɛ woyɛ saa a, ɛbɛma woahu “nkyerɛwee kronkron no na ebetumi ama woahu nyansa akɔ nkwagye mu.”—2 Timoteo 3:15.\nƆkwan a Wɔfa So Bɔ Ti ne Nkyekyɛm Ahorow\nEti ne nkyekyɛm ahorow ma wuhu baabi pɔtee a kyerɛwsɛm bi wɔ. Sɛ yɛfa “Yesaia 40:13” a ɛwɔ nsɛmma nhoma yi mu sɛ nhwɛso a, nea ɛkyerɛ ni:\n(a) Yesaia nhoma\n(b) ti 40\n(d) nkyekyɛm 13\nYehu nsɛm a Yesaia kae yi wɔ hɔ. Ɔkae sɛ: “Hena na onim Yehowa honhom mu, na onipa bɛn na obetumi atu no fo ma wahu biribi?” Seesei yebetumi ahu asɛm a Paulo fa kae yi wɔ Romafo 11:34; ne 1 Korintofo 2:16.


Jesus Teachings on Salt and Drachmas | So Wunim?\nBere a Yesu kae sɛ nkyene ahoɔden tumi fi mu no, na ɔboa anaa?\nYesu Bepɔw so Asɛnka no mu no, ɔka kyerɛɛ n’asuafo no sɛ: “Mone asase so nkyene, na sɛ nkyene ahoɔden fi mu a, ɛbɛyɛ dɛn na asan anya n’ahoɔden bio? Wɔrentumi mfa nyɛ hwee bio gye sɛ wɔtow gu abɔnten ma nnipa tiatia so.” (Mateo 5:13) Wɔde nkyene kora nneɛma so na ansɛe. Enti Yesu mfatoho no kyerɛ sɛ n’asuafo no betumi aboa ebinom na wɔn som ne wɔn abrabɔ ansɛe, na ɛsɛ sɛ wɔyɛ saa nso.\nPo a Awu no ano nkyene\nAsɛm a Yesu kae sɛ nkyene ahoɔden betumi ayera no, nhoma bi kyerɛkyerɛ mu sɛ: “Po a Awu ho nkyene no, na nneɛma bi frafra mu; enti nkyene no tumi nan fi ho ma ɛka saa nneɛma no, na ɛba saa a ɛnyɛ dɛ bio.” (The International Standard Bible Encyclopedia) Enti ntease wom sɛ Yesu kae sɛ nea ɛbɛka no “wɔrentumi mfa nyɛ hwee bio gye sɛ wɔtow gu abɔnten.” Nhoma no ka kaa ho sɛ: “Ɛwom, nkyene a na wonya fi Po a Awu mu no, na ɛnyɛ papa te sɛ nkyene a ɛwɔ po a aka mu no, nanso na ne nya nyɛ den koraa (efisɛ na wotumi sesaw bi wɔ mpoano hɔ ara), enti ɛhɔ paa na na Palestinafo nya wɔn nkyene.”\nBere a Yesu de drakma biako a ɛyerae yɛɛ mfatoho no, n’atiefo no tee ase dɛn?\nYesu maa mfatoho bi sɛ ɔbea bi a ɔwɔ drakma du a biako yerae no, ɔsɔɔ kanea na ɔtɔɔ ne bo ase prapraa fie hɔ kosii sɛ ohui. (Luka 15:8-10) Yesu bere so no, na drakma biako yɛ da koro akatua, enti sɛnea ɔde yɛɛ mfatoho no, sɛ obi sika saa yera a, na wahwere ade kɛse. Nanso, nneɛma foforo wɔ hɔ a enti yebetumi aka sɛ nea Yesu kae no, na ɛtaa si.\nNhwehwɛmu nhoma bi kyerɛ sɛ, saa bere no na mmea taa de sika yɛ agude. Enti nea Yesu kaa ho asɛm no, na ebetumi ayɛ sika a ɛka ɔbea abusua agyapade anaa ne mporompranne ho. Sɛnea ɛte biara no, sɛ ɔbea wɔ drakma du na biako yera a, na ɛnyɛ nwonwa koraa sɛ ɔbɛhwehwɛ ara kosi sɛ obehu.\nAfei nso sɛnea na wɔtaa si dan wɔ Yesu bere so no, na ɔhyew ne hann mma dan mu pii. Sɛ wɔbɛyɛ mpomma koraa a, na ɛnnɔɔso. Ná wɔtaa de sare sɛm fam hɔ. Sɛ sika tɔ fam a, na ne hwehwɛ yɛ den. Bible mu nkyerɛkyerɛmufo bi ka sɛ: “Ɛno nti sɛ ade ketewa bi te sɛ sika tɔ baabi a ɛte saa a, ɔkwan pa a wɔbɛfa so ahwehwɛ ara ne sɛ wɔbɛsɔ kanea na wɔapra fie hɔ nyinaa ahwehwɛ.”\nSo Wunim?—December 2012


Sika | Nea Bible ka wɔ ho\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Myanmar Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nEnti bɔne nyinaa nhini ne sika?\n‘Sikanibere yɛ bɔne nyinaa nhini.’—1 Timoteo 6:10.\nBɔne nyinaa nhini ne sika.\nƐnyɛ sika na ɛde “bɔne” ba; “sikanibere” mmom na ɛyɛ bɔne. Wohwɛ Bible mu a, Ɔhene Solomon a na ɔyɛ sikani no kyerɛɛ nneɛma mmiɛnsa a etumi pira nnipa a wɔn ani bere sika. Adwennwene: “Ɔdefo adedodow mma ontumi nna.” (Ɔsɛnkafo 5:12) Nea ɔwɔ biara nso no: “Nea ɔpɛ dwetɛ no, dwetɛ mmee no, na nea ɔpɛ adedodow nso, ahonyade mmee no.” (Ɔsɛnkafo 5:10) Anhwɛ a na wabu mmara so: “Nea ɔpɛ ntɛm anya ne ho no remfa ne ho nni.”—Mmebusɛm 28:20.\nDɛn na sika yɛ ma yɛn?\n‘Sika bɔ onipa ho ban.’—Ɔsɛnkafo 7:12.\nSika bɔ wo ho ban na ɛma w’ani gye.\nAsɛm a nkurɔfo ka sɛ sika ma nipa ani gye na ɛbɔ ne ho ban no nyinaa yɛ “ahonyade nnaadaa.” (Marko 4:19) Nanso “sika na wɔde yɛ biribiara.” (Ɔsɛnkafo 10:19) Ebi ne sɛ, wubetumi de sika atotɔ nneɛma a ehia te sɛ aduane ne aduro.—2 Tesalonikafo 3:12.\nBio nso, sika boa ma wutumi hwɛ w’abusua. Bible kyerɛ sɛ, “Sɛ obi nhwɛ n’ankasa ne nnipa, ne ne titiriw no, ne fiefo a, wapa gyidi no, na ɔyɛ onipa bɔne sen nea onnye nni mpo.”—1 Timoteo 5:8.\nDɛn na ɛbɛma woahwɛ wo sika yiye?\n‘Di kan tena ase sēsē hwɛ.’—Luka 14:28.\nFa sika yɛ ade a Onyankopɔn pɛ. (Luka 16:9) Di nokware wɔ sika ho; nyɛ sika basabasa. (Hebrifo 13:18) Nea ɛbɛboa ama woayɛ wo ho awiɛmfoɔ no, ‘mma sikanibere mmma w’asetena mu.’ —Hebrifo 13:5.\nBible nkasa ntia boseabɔ, nanso ɛma yɛte ase sɛ: “Nea ogye obi hɔ bosea no yɛ akoa ma nea ɔbɔ no bosea no.” (Mmebusɛm 22:7) Ntotɔ nneɛma basabasa efisɛ, “obiara a ɔpere ne ho de, ohia na ebehia no.” (Mmebusɛm 21:5) Mmom, hwɛ wo sika ho na ‘yi biribi sie’ na wode atɔ ade a ehia wo.—1 Korintofo 16:2.\nBible tu yɛn fo sɛ, ‘yɛnkɔ so mma’ anaa yɛnkyɛ ade. (Luka 6:38) Sɛ obi yam ye a, Onyankopɔn ani gye ne ho efisɛ, “Onyankopɔn dɔ nea ɔtew n’anim ma.” (2 Korintofo 9:7) Enti “mommma mo werɛ mmfi papayɛ ne nneɛma a mo ne afoforo bɛkyɛ, efisɛ afɔrebɔ a ɛtete saa no sɔ Onyankopɔn ani.”—Hebrifo 13:16.


Yesaia 19 | Intanɛt So Bible| Wiase Foforɔ Nkyerɛaseɛ\nEgypt ho atemmusɛm (1-15)\nEgyptfo behu Yehowa (16-25)\nWobesi afɔremuka ama Yehowa wɔ Egypt (19)\n19 Egypt ho atemmusɛm ni:+ Hwɛ! Yehowa te omununkum a ɛho yɛ hare so, na ɔreba Egypt. Egypt anyamehunu no ho bɛpopo n’anim,+Na Egypt koma bɛnan wɔ ne mu. 2 “Mɛma Egyptni asɔre atia Egyptni,Na wɔne wɔn ho ako,Onua ne onua, ɔyɔnko ne ɔyɔnko,Kurow ne kurow, ahenni ne ahenni. 3 Egypt honhom bɛbotow,Na mɛsɛe ne nhyehyɛe.*+ Wɔbɛdan akɔ anyamehunu hɔ,Na wɔakɔ adutofo* ne asumanfo ne adebisafo nkyɛn.+ 4 Mede Egypt bɛhyɛ otirimɔdenfo bi nsa sɛ ne wura,Na ɔhene a ne tirim yɛ den adi wɔn so,”+ asafo Yehowa, nokware Awurade no, asɛm ni. 5 Ɛpo no mu nsu bɛyow,Na asubɔnten no bɛyow na adan asaase kesee.+ 6 Nsubɔnten no bɛbɔn;Nil a ɛwɔ Egypt no asuasu bɛyow ayɛ asaase kesee. Demmire ne sibiri bɛporɔw.+ 7 Afifide a ɛwɔ Asubɔnten Nil kɔn so ne Nil ano bɛhyew,*Na Nil ho nsaase a wɔadua so nneɛma+ nyinaa bɛkyen.+ Mframa behuw akɔ ama ayera koraa. 8 Apofofo werɛ bɛhow,Wɔn a wɔtow nnarewa wɔ Nil mu bedi abooboo,Na wɔn a wogu asau wɔ nsu no mu no, wɔn dodow so bɛtew. 9 Wɔn a wɔyɛ asaawa+ ho adwuma*Ne wɔn a wɔnwene nwera ani bewu. 10 Ne ntamanwemfo bɛbotow;N’apaafo nyinaa bedi awerɛhow.* 11 Soan+ mpanyimfo yɛ nkwaseafo. Farao afotufo mu anyansafo afotu yɛ nsɛnhunu.+ Ɛbɛyɛ dɛn na moatumi aka akyerɛ Farao sɛ: “Meyɛ anyansafo aseni,Meyɛ tete ahemfo aseni”? 12 Afei w’anyansafo no wɔ he?+ Sɛ wonim gyinae a asafo Yehowa asi wɔ Egypt ho a, ma wɔnka nkyerɛ wo. 13 Soan mpanyimfo adi nkwaseasɛm;Nof*+ mpanyimfo nso, wɔadaadaa wɔn;Egypt mmusua mu atitiriw ama ɔman no afom kwan. 14 Yehowa ahwie ahoyeraw honhom agu Egypt so;+Na wɔama Egypt de ne ti repempem wɔ nea ɔyɛ biara mu,Te sɛ ɔsabofo a ɔretetew hwe ne fe mu. 15 Na Egypt rennya adwuma biara nyɛ,Eti oo, dua* oo, dua foforo oo, sare tenten* oo, ɛrennya adwuma biara nyɛ. 16 Saa da no, Egypt bɛyɛ sɛ mmea. Ehu bɛma wɔn ho apopo, asafo Yehowa nsa a ɛyɛ hu a ɔbɛma so atia wɔn no nti.+ 17 Na Yuda asaase no bɛma Egypt abɔ hu. Sɛ wɔte Yuda asaase din a, wobesuro esiane gyinae a asafo Yehowa asi wɔ wɔn ho nti.+ 18 Saa da no, Egypt nkurow anum bɛka Kaanan kasa+ na wɔaka ntam sɛ wobedi asafo Yehowa nokware. Wɔbɛfrɛ kurow baako sɛ Ɔsɛe Kurow. 19 Ɛda no, wobesi afɔremuka ama Yehowa wɔ Egypt asaase no mfinimfini, na wɔde edum besi ne hye so ama Yehowa. 20 Na ɛbɛyɛ sɛnkyerɛnne ne adanse ama asafo Yehowa wɔ Egypt asaase so; efisɛ nhyɛsofo no nti, wobesu afrɛ Yehowa na ɔbɛsoma ogyefo kɛse bi ama wabegye wɔn. 21 Yehowa bɛma Egyptfo ahu no, na saa da no, Egyptfo behu Yehowa. Na wɔbɛbɔ afɔre de akyɛde aba, na wɔbɛhyɛ Yehowa bɔ na wɔadi so. 22 Yehowa bɛbɔ Egypt.+ Ɔbɛbɔ no na wasa no yare. Wɔbɛsan aba Yehowa nkyɛn, na obetie wɔn adesrɛ na wasa wɔn yare. 23 Ɛda no, ɔkwantempɔn+ bi befi Egypt akɔ Asiria. Afei Asiria bɛba Egypt na Egypt akɔ Asiria. Na Egypt ne Asiria bɛbom asom Onyankopɔn. 24 Saa da no, Israel bɛkɔ akɔka Egypt ne Asiria ho,*+ na ɛbɛyɛ nhyira wɔ asaase mfinimfini, 25 efisɛ asafo Yehowa ahyira wɔn aka sɛ: “Nhyira nka me man Egypt, ne me nsa ano adwuma Asiria, ne m’agyapade Israel.”+\n^ Anaa “kaberɛkyerefo.”\n^ Anaa “bekisa.”\n^ Anaa “Wɔn a wɔto asaawa.”\n^ Anaa “kra bedi awerɛhow.”\n^ Anaa “Memfis.”\n^ Anaa “aboa dua.”\n^ Ebetumi nso akyerɛ, “berɛw anaa demmire.”\n^ Anaa “Israel bɛto Egypt ne Asiria so abiɛsa.”